text:
KGAOLO 71
Bafarisei ba Lwantšhana le Motho yo e Bego e le Sefofu
BAFARISEI BA LWANTŠHANA LE MOTHO YO E KILEGO YA BA SEFOFU
BAETAPELE BA BODUMEDI KE “DIFOFU”
Bafarisei ga ba amogele taba ya gore Jesu o budulotše mahlo a motho yo a belegwego e le sefofu, ka gona ba bitša batswadi ba motho yo. Batswadi bao ba a tseba gore go na le kgonagalo ya gore ba ‘lelekwe sinagogeng.’ (Johane 9:22) Go kgaolwa mo go bjalo gore ba se ke ba gwerana le Bajuda ba bangwe go ka bakela ba lapa ditlamorago tše šoro setšhabeng le go tša boiphedišo.
Bafarisei ba botšiša dipotšišo tše pedi, ba re: “Na yo ke morwa wa lena yo le rego o belegwe e le sefofu? Ka gona, go tla bjang gore bjale a bone?” Batswadi ba araba ba re: “Re tseba gore yo ke morwa wa rena le gore o belegwe e le sefofu. Eupša ga re tsebe gore go tlile bjang gore bjale a bone, e bile ga re tsebe yo a budulotšego mahlo a gagwe.” Gaešita le ge morwa wa bona a ba boditše seo se diregilego, batswadi ba šedi kudu mabapi le tsela yeo ba arabelago ka yona gomme ba re: “Botšišang yena. O godile. O tla ipolelela.”—Johane 9:19-21.
Ka gona, Bafarisei ba bitša motho yo gape gomme ba mo tšhošetša ka go bolela gore ba na le bohlatse bjo bo bontšhago gore Jesu o na le molato. Ba mo laela ka gore: “Nea Modimo letago; re tseba gore motho yo ke modiradibe.” Ge motho yo e bego e le sefofu a efoga tatofatšo ya bona, o re: “Ga ke tsebe ge e ba e le modiradibe.” Eupša o re: “Seo ke se tsebago ke gore le ge ke be ke le sefofu, bjale ke a bona.”—Johane 9:24, 25.
Ka ge Bafarisei ba sa nyake go tlogela taba e le ka tsela yeo, ba tšwela pele ka gore: “O go dirile’ng? O budulotše mahlo a gago bjang?” Motho yo o bontšha sebete ge a araba ka gore: “Ke šetše ke le boditše, eupša ga se la ka la theetša. Ke ka baka la’ng le nyaka go kwa gape? Na le lena le nyaka go ba barutiwa ba gagwe?” Bafarisei ba befetšwe, ba mo latofatša ka gore: “Wena o morutiwa wa motho yoo, eupša rena re barutiwa ba Moshe. Re tseba gore Modimo o boletše le Moshe; eupša ge e le motho yo ga re tsebe mo a tšwago gona.”—Johane 9:26-29.
Ge mokgopedi yo a bontšha go makala, o re: “Ka kgonthe go a makatša gore ga le tsebe moo a tšwago gona, lega go le bjalo o budulotše mahlo a ka.” Ke moka motho yo o nea mabaka a kwagalago ao a bontšhago motho yoo Modimo a mo kwago le go mo amogela, o re: “Re tseba gore Modimo ga a theetše badiradibe, eupša ge e ba motho a boifa Modimo gomme a dira thato ya gagwe, o a mo theetša. Go tloga kgale ga se gwa ka gwa kwewa gore motho le ge e le ofe o kile a budulla motho yo a belegwego e le sefofu mahlo.” Se se dira gore a phethe ka gore: “Ge nkabe motho yo a be a sa tšwe go Modimo, o be a ka se dire selo le gatee.”—Johane 9:30-33.
Bafarisei ba roga mokgopedi ka ge ba sa kgone go ganetša mabaka a gagwe a kwagalago, ba re: “Na wena o re o a re ruta mola e le gore o belegetšwe sebeng?” Ke moka ba mo lahlela ka ntle.—Johane 9:34.
Ge Jesu a ekwa seo se diregilego, o hwetša motho yoo gomme o mmotšiša gore: “Na o dumela go Morwa wa motho?” Motho yo a fodišitšwego o araba ka gore: “Morena, ke mang? Mpotše e le gore ke mo dumele.” Ka tsela e kgodišago, Jesu o re: “O mmone, gomme ge e le gabotse yo a bolelago le wena ke yena yoo.”—Johane 9:35-37.
Motho yo o araba ka gore: “Morena, ke dumela go yena.” A bontšha tumelo le tlhompho, motho yo o khunama pele ga Jesu, yo a bolelago mantšu a matla a rego: “Ke tlile lefaseng ka baka la kahlolo ye: gore bao ba sa bonego ba bone gomme bao ba bonago ba foufale.”—Johane 9:38, 39.
Bafarisei bao ba bego ba le moo ka nako yeo ga ba ipone e le difofu. Eupša go thwe’ng ka tema yeo ba naganago gore ba a e kgatha ya go ba bahlahli ba moya? Ka go ikemelela ba botšiša gore: “Na le rena re difofu?” Jesu o re: “Ge nkabe le le difofu, le be le ka se be le sebe. Eupša bjale le re: ‘Re a bona.’ Sebe sa lena se dula se le gona.” (Johane 9:40, 41) Ge nkabe e be e se barutiši ba molao kua Isiraele, gona go be go ka kwešišega ge ba gana Jesu e le Mesia. Eupša ka baka la go tseba ga bona Molao, ba dirile sebe se segolo ka go gana ga bona Jesu.


c: text/html

text:
Kgaolo 4: Lebaka la Gore ba Lahlegelwe ke Legae la Bona
BONA seo bjale se diregago mo seswantšhong. Adama le Efa ba rakwa serapeng se sebotse sa Edene. Na o tseba lebaka la seo?
Ke ka gobane ba dirile selo se itšego se sebe kudu. Jehofa bjale o a ba otla. Na o tseba selo se sebe seo Adama le Efa ba se dirilego?
Ba dirile selo se itšego seo Modimo a bego a ba boditše gore ba se ke ba se dira. Modimo o be a ba boditše gore ba ka ja dienywa tša dihlare tša serapeng seo. Eupša gape o be a ba boditše gore ba se ke ba ja dienywa tša sehlare se itšego ka gobane ge ba ka di ja ba be ba tla hwa. Sehlare seo e be e le sa gagwe a nnoši. Akere re a tseba gore ke phošo go tšea selo sa motho yo mongwe. Bjale go be go diregile eng?
Ka letšatši le lengwe ge Efa a be a le nnoši mo serapeng, noga e ile ya bolela le yena. Anke o nagane ka seo! E ile ya mmotša gore a je dienywa tša sehlare seo Modimo a bego a ba boditše gore ba se ke ba ja tša sona. Ge Jehofa a be a dira dinoga, ga se a ka a di dira gore di kgone go bolela. Ka gona se se ra gore go be go na le motho yo mongwe yo a bego a dira gore noga yeo e bolele. E be e le mang?
E be e se Adama. E swanetše go ba e be e le yo mongwe wa batho bao Jehofa a bego a ba dirile kgale pele ga ge a ka dira lefase. Batho bao ke barongwa gomme re ka se kgone go ba bona. Bjale go na le morongwa yo mongwe yo a ilego a ikgogomoša kudu. A thoma go nagana gore o swanetše go buša go swana le Modimo. E bile o be a nyaka gore batho ba kwe yena go e na le go kwa Jehofa. Ke yena yo a dirilego gore noga e bolele.
Morongwa yo o ile a kgona go fora Efa. Efa o ile a kgolwa morongwa yoo ge a be a mmotša gore o tla swana le Modimo ge e ba a ka ja seenywa seo. Ka gona o ile a ja gomme Adama le yena a ja. Adama le Efa ba ile ba se kwe Modimo, ke ka baka leo ba ilego ba lahlegelwa ke legae la bona le lebotse.
Eupša ka letšatši le lengwe Modimo o tla kgonthišetša gore lefase ka moka le dirwa le lebotse go swana le serapa sa Edene. Re tla ithuta ka morago kamoo le wena o ka thušago go le dira gore le be bjalo. Eupša ga bjale anke re bone seo se ilego sa diragalela Adama le Efa.
Genesi 2:16, 17; 3:1-13, 24; Kutollo 12:9.
Dipotšišo
- Ke’ng seo se diragalelago Adama le Efa mo seswantšhong?
- Ke ka baka la’ng Jehofa a ile a ba otla?
- Ke’ng seo noga e ilego ya se botša Efa?
- Ke mang yo a dirilego gore noga e bolele le Efa?
- Ke ka baka la’ng Adama le Efa ba ile ba lahlegelwa ke legae la bona la Paradeise?
Dipotšišo tša tlaleletšo
- Bala Genesi 2:16, 17 le 3:1-13, 24.
Potšišo yeo noga e ilego ya e botšiša Efa e ile ya fetoša bjang seo Jehofa a bego a se boletše? (Gen. 3:1-5; 1 Joh. 5:3)
Mohlala wa Efa o re lemoša eng? (Bafil. 4:8; Jak. 1:14, 15; 1 Joh. 2:16)
Adama le Efa ba ile ba palelwa ke go amogela ditlamorago tša ditiro tša bona ka tsela efe? (Gen. 3:12, 13)
Bakerubi bao ba bego ba beilwe ka bohlabela bja serapa sa Edene ba ile ba godiša bjang bogoši bja Jehofa? (Gen. 3:24)
- Bala Kutollo 12:9.
Sathane o atlegile go fihla bokgoleng bofe go dira gore batho ba hlanogele bogoši bja Modimo? (1 Joh. 5:19)

robotstxt: allowed

filter: keep


text:
DOMINICAN REPUBLIC
“Nka se Tlogele go ba yo Mongwe wa Dihlatse tša Jehofa”
Ana María (Mary) Glass
O BELEGWE KA 1935
O KOLOBEDITŠWE KA 1956
PEGO YA BOPHELO BJA GAGWE E be e le mofsa yo a bego a fišega kudu kerekeng ya Katholika yoo ka morago a ilego a ithuta therešo ya Beibele gomme ka sebete a kgotlelela go ganetšwa ke ba lapa, Kereke le Mmušo.
KE BE ke rata kereke kudu e bile ke tšea karolo ka mafolofolo ditirelong tša Kereke ya Katholika. Ke be ke le setho sa khwaere ya kereke gomme ke eya le baruti mafelong a dithapelo, moo ba bego ba keteka selalelo. Ke moka ka 1955, ngwanešo o ile a mpotša gore lefase e tlo ba Paradeise. O ile a mpha Beibele, pukwana ya “This Good News of the Kingdom,” le puku ya “Let God Be True.” Di ile tša nkgahla kudu, gomme ka botšiša moruti wa ka ge e ba nka bala Beibele. O ile a mpotša gore e tlo nkgafiša, eupša ka dira phetho ya go no e bala.
Ka morago ga gore ke hudugele go rakgolo le makgolo kua Boca Chica, moruti o ile a mpotšiša gore ke ka baka la eng ke se sa tla kerekeng. Ke ile ka mo hlalosetša gore ke hweditše gore dilo tše dintši tšeo di rutwago kerekeng ga di gona ka Beibeleng. Moruti yoo o ile a nkgalefela gomme a nkomanya ka gore: “Ngwanenyana towe, theetša mo, o nku yeo e arogilego mohlapeng wa ka.”
Ke ile ka mo araba ka gore: “Aowa, ke wena o arogilego mohlapeng wa Jehofa, ka gobane dinku tše o bolelago ka tšona ke tša Jehofa, ga se tša motho le ge e le ofe.”
Ga sa nka ka hlwa ke eya kerekeng. Ke ile ka thoma go dula le ngwanešo, gomme ka morago ga dikgwedi tše tshela feela ke hweditše therešo, ka kolobetšwa. Ke ile ka tšea bobulamadibogo bja ka mehla di tloga fase. Ka morago ga ngwaga, ka nyalana le Enrique Glass, yo a bego a hlankela e le molebeledi wa tikologo. Nakong e nngwe ge re be re dira boboledi phakeng motseng wa La Romana, maphodisa a ile a swara Enrique. Ge a sepela le yena, ke ile ka a šala morago gomme ka re: “Le nna ke yo mongwe wa Dihlatse tša Jehofa, le nna ke be ke dira boboledi. Go re’ng nna le ntlogela?” Eupša a ile a gana go ntshwara.
Enrique o be a šetše a kile a dula kgolegong ka makga a mmalwa ao a ka dirago nywaga e šupago le seripa. Mo lekgeng le o ile a ahlolelwa ngwaga le dikgwedi tše seswai. Ke be ke mo etela Sontaga se sengwe le se sengwe. Lebakeng le lengwe ge ke be ke mo etetše, molaodi wa kgolego o ile a mpotšiša gore: “O nyaka’ng mo?”
Ke ile ka hlalosa ka gore: “Monna wa ka o golegetšwe gore ke yo mongwe wa Dihlatse tša Jehofa.”
O ile a araba ka gore: “O sa le yo mofsa, e bile o na le bokamoso bjo bo phadimago. Ke ka baka la’ng o senya nako ya gago le Dihlatse tša Jehofa?”
Ke ile ka araba ka gore: “Le nna ke yo mongwe wa Dihlatse tša Jehofa. Le ge o ka mpolaya ka makga a šupago le go ntsoša bahung ka makga a šupago, nka se tlogele go ba yo mongwe wa Dihlatse tša Jehofa.” Ke ile ka mo tena gomme a re ke sepele.
Ka morago ga gore thibelo e tlošwe nageng ye, Enrique o ile a hlankela le nna ka nywaga e mentši e le molebeledi wa tikologo le wa selete. Enrique o hwile ka March 8, 2008. Nna ke tšwela pele ke hlankela ke le mmulamadibogo wa ka mehla.


text:
Go Gopola Jesu Kriste
“Dulang le dira se e le go nkgopola.”—LUKA 22:19.
Lebaka la ba bangwe la go keteka Keresemose.
Ge ba bangwe ba bolela mabapi le Keresemose ba re Jesu ke “lebaka la sehla seo.” Ba keteka Keresemose bakeng sa go gopola matswalo a Jesu.
Ke ka baka la eng e le tlhohlo?
Mmino o tumilego wa Keresemose le metlwae e mentši ya Keresemose ga di bolele gakaalo ka Jesu Kriste. Ba dimilione bao ba ketekago Keresemose ga ba dumele go yena; ba bangwe e bile ga ba dumele gore o kile a phela. Lefaseng la kgwebo, Keresemose e fetogile nako ya go bapatša dithoto go e na le go ba nako ya go gopola Jesu.
Ke melao efe ya motheo ya Beibele yeo e ka thušago?
“Morwa wa motho o tletše . . . go nea moya wa gagwe e le topollo bakeng sa ba bantši.” (Mareka 10:45) Go molaleng gore Jesu o boletše mantšu ao a tsopotšwego matsenong a sehlogo se bošegong bja pele a ehwa, e sego letšatšing la gagwe la matswalo. Mantšiboeng ao, o ile a hloma moletlwana wa go gopola lehu la gagwe. Lega go le bjalo, ke ka baka la’ng Jesu a ile a nyaka gore balatedi ba gagwe ba gopole lehu la gagwe e sego matswalo a gagwe? Ke ka gobane sehlabelo sa Jesu sa topollo se nea batho ba kwago sebaka sa go hwetša bophelo bjo bo sa felego. Beibele e re: “Moputso woo sebe se o lefago ke lehu, eupša mpho yeo Modimo a e neago ke bophelo bjo bo sa felego ka Kriste Jesu Morena wa rena.” (Baroma 6:23) Ka gona, ngwaga le ngwaga, letšatšing leo Jesu a hwilego ka lona, balatedi ba gagwe ga ba gopole Jesu Kriste e le lesea leo le sa kgonego go itirela selo, eupša ba mo gopola e le “mophološi wa lefase.”—Johane 4:42.
“Kriste o ile a tlaišega bakeng sa lena, a le tlogelela mohlala gore le latele dikgato tša gagwe kgauswi.” (1 Petro 2:21) Bakeng sa go hlompha Jesu le go mo gopola, o swanetše go ithuta mohlala wa gagwe bjalo ka motho yo a phethagetšego le yo bohlale. Le gona o naganišiše ka tsela yeo Jesu a bontšhitšego kwelobohloko, go se fele pelo le sebete sa go dira se se nepagetšego gomme o tsome dibaka tša go mo ekiša bophelong bja gago.
“Mmušo wa lefase o fetogile mmušo wa Morena wa rena le wa Kriste wa gagwe, o tla buša e le kgoši go iša mehleng ya neng le neng.” (Kutollo 11:15) Ge o gopola Jesu Kriste, ela hloko seo a se dirago gona bjale. Jesu o buša e le Kgoši ya legodimong. Lentšu la Modimo le porofetile ka Jesu gore: “O tla ahlola babotlana ka toko, a kgalema batho ba boleta ba lefase ka go loka.” (Jesaya 11:4) Dika tšeo tše di gogelago ga se tša leseana le le sa tšwago go belegwa, eupša ke tša Mmuši yo matla.


text:
PONO YA BEIBELE
Diphoofolo
Batho ka moka ba kgongwa ke diphoofolo ka tsela e itšego. Na re ikarabela ka tsela yeo re swarago diphoofolo ka yona?
Batho ba swanetše go swara diphoofolo bjang?
SEO BATHO BA SE BOLELAGO
Batho ba bangwe ba dumela gore batho ba ka diriša diphoofolo kamoo bona ba ratago ka gona. Ba bangwe ba nagana gore diphoofolo di swanetše go swarwa bjalo ka batho.
Motho yo mongwe yo a lwelago ditshwanelo tša diphoofolo yo a tumilego o ile a hlalosa gore diphoofolo di swanetše go ba le “ditshwanelo tša motheo gomme di se swarwe bjalo ka didirišwa tša kgwebo.” O oketša ka gore: “Re swanetše go tlogela go swara diphoofolo bjalo ka dithoto tša rena.”
Radibilione Leona Helmsley o ile a dira selo seo ba bangwe ba se bonago e le go fetelela ka go šiela mpša ya gagwe R129600 000 gomme a ngwala gore setoto sa mpša yeo se bolokwe kgauswi le yena ge e hwile.
Seo go ka naganwago ka sona: O nagana gore diphoofolo di swanetše go swarwa bjang?
SEO BEIBELE E SE BOLELAGO
Mmopi wa bophelo, e lego Jehofa Modimo, o boditše batho gore ba “buše dihlapi tša lewatle le dinonyana tše di fofago magodimong le sephedi se sengwe le se sengwe se se gagabago lefaseng.” (Genesi 1:28) Ka gona go a kwagala go phetha ka gore Modimo o tšea batho ba phagametše diphoofolo.
Phetho ye e gatelelwa ke mantšu a bohlokwa ao a boletšwego pele ga lengwalo leo le tsopotšwego pejana. Beibele e re: “Modimo a bopa motho ka seswantšho sa gagwe, a mmopa ka go swantšha ka yena Modimo; a bopa yo motona le yo motshadi.”—Genesi 1:27.
Ka ge re bopilwe ka ‘seswantšho sa Modimo,’ re dibopiwa tša moswananoši tšeo di nago le dika tša Modimo tše bjalo ka bohlale, toka le lerato. Le gona batho ba belegwa ba na le bokgoni bja go ba le boitshwaro le kganyogo ya go rapela Modimo. Diphoofolo ga di na dika tše bjalo tša batho ka ge di se tša bopša ka ‘seswantšho sa Modimo.’ Ke dibopiwa tša tlasana gomme ga se tša bopelwa gore di swarwe bjalo ka batho.
Na se se ra gore batho ba swanetše go swara diphoofolo gampe? Aowa.
Molaong woo Modimo a o neilego Baisiraele, o ile a kgonthišetša gore diphoofolo di newa nako ya go khutša, dijo, di thušwe ge di fokola gomme di šireletšwe gore di se gobale.—Ekisodo 23:4, 5; Doiteronomio 22:10; 25:4.
“O šome mošomo wa gago ka matšatši a tshelelago; eupša ka letšatši la bošupa o se ke wa swara mošomo, e le gore poo ya gago le pokolo ya gago di khutše.” —Ekisodo 23:12.
Na ke phošo go bolaya diphoofolo?
SEO BATHO BA SE BOLELAGO
Batsomi ba bangwe le barei ba dihlapi ba bolaya diphoofolo feela bakeng sa papadi le go ithabiša. Ba bangwe ba ka dumelelana le mongwadi wa Morussia Leo Tolstoy, yo a ngwadilego gore go bolaya le go ja diphoofolo ke “kgobogo.”
SEO BEIBELE E SE BOLELAGO
Modimo o dumelela batho go bolaya diphoofolo bakeng sa go itšhireletša goba go dira diaparo. (Ekisodo 21:28; Mareka 1:6) Le gona Beibele e re batho ba ka bolaya diphoofolo bakeng sa dijo. Genesi 9:3 e re: “Le ka ja phoofolo e nngwe le e nngwe e phelago.” Gaešita le Jesu o ile a thuša barutiwa ba gagwe go swara dihlapi tšeo ba ilego ba di ja ka morago.—Johane 21:4-13.
Lega go le bjalo, Beibele e re Modimo “o hloile le ge e le mang yo a ratago bošoro.” (Psalme 11:5) Seo se bolela gore Modimo ga a nyake gore re gobatše goba re bolaye diphoofolo feela bakeng sa go ithabiša goba papadi.
Beibele e bontšha gore Modimo o tšeela godimo bophelo bja diphoofolo.
Beibele e bolela ka nakong ya tlholo gore: “Modimo a dira diphoofolo tša naga go ya ka mehuta ya tšona le diruiwa go ya ka mehuta ya tšona le segagabi se sengwe le se sengwe go ya ka mohuta wa sona. Modimo a bona e le mo gobotse.”—Genesi 1:25.
Beibele e bolela ka Jehofa gore: “O nea diphoofolo dijo tša tšona.” (Psalme 147:9) Modimo o hlotše tikologo yeo e neago diphoofolo dijo tše dintši le lefelo la go dula.
Kgoši Dafida wa Isiraele o ile a bolela thapelong gore: “Wena Jehofa, o phološa motho le phoofolo.” (Psalme 36:6) Ka mohlala, nakong ya Meetsefula a lefase ka moka, Jehofa o ile a phološa batho ba seswai le mehuta ka moka ya diphoofolo pele a fediša batho ba babe.—Genesi 6:19.
Go molaleng gore Jehofa o rata diphoofolo tšeo a di bopilego, gomme o letetše gore batho ba di sware ka lerato.
“Moloki o hlokomela bophelo bja seruiwa sa gagwe.”—Diema 12:10.
Ithute ka mo go oketšegilego
Mmopi o Nea Batho Paradeise
Beibele e hlalosa bjang tsela yeo batho ba bopilwego ka yona? Ke ditaelo dife tšeo Modimo a ilego a di nea batho ba babedi ba pele?
Morero wa Modimo ka Lefase ke Ofe?
Beibele e hlalosa lebaka leo Modimo a bopilego lefase, tlaišego e tla fela neng, gomme bokamoso ke bofe ka lefase le bao ba dulago go lona.


text:
DITABA TŠE DI LOKOLOTŠWEGO
Zimbabwe
Dihlatse di Swara Dikopano tša 2015 tša “Ekiša Jesu!” Nageng ya Zimbabwe Ngwaga ka Morago ga Kopano e Kgolo ya Ditšhabatšhaba
Dikopano tša ditšhabatšhaba tša 2014 e ile ya ba selo se segolo seo go bolelwago ka sona nageng Zimbabwe, gomme se se dirile gore go fagahlelwe dikopano tša selete tša ngwaga wo.
Kopano ya Ditšhabatšhaba ya 2014—Poledišano le Moemedi wa Ofisi ya Lekala la Zimbabwe
John Jubber o bolela kamoo kopano ya ditšhabatšhaba ya Dihlatse tša Jehofa yeo e bego e swerwe Harare ka August 2014 e bilego le mafelelo a mabotse ka gona.
Kopano ya Ditšhabatšhaba ya 2014—Poledišano le Tonakgolo ya Lefapha la Boeti Nageng ya Zimbabwe
Poledišanong yeo e bego e le ntlongkgolo ya Dihlatse tša Jehofa le Mna. Walter Mzembi o ile a bolela kamoo kopano ya ditšhabatšhaba ya Dihlatse yeo e bego e le Harare ka August 2014 e bilego le mafelelo a mabotse ka gona.


text:
Dipotšišo tša Beibele di a Arabja
Na bophelo bjo ke bjona feela bjo bo lego gona?
Na o kile wa ipotšiša ge e ba go na le selo se bohlokwa kudu bophelong go feta go fo bapala, go šoma, go tsena lenyalong, go ba le lapa gotee le go tšofala? (Jobo 14:1, 2) Beibele e bontšha gore gaešita le batho ba bohlale kudu ba ipotšiša potšišo ye.—Bala Mmoledi 2:11.
Na bophelo bo na le morero? Sa pele, re swanetše go ipotšiša gore: Bophelo bo thomile bjang? Ka morago ga go ela hloko tsela yeo ka yona bjoko le mmele wa rena ka moka di hlamilwego ka tsela e makatšago, batho ba bantši ba ile ba phetha ka gore re bopilwe ke Mmopi yo bohlale. (Bala Psalme 139:14.) Ge e ba go le bjalo, gona o swanetše go ba a na le lebaka leo ka lona a re bopilego! Go ithuta lebaka leo go ka dira gore bophelo bja rena bo be le morero.
Ke ka baka la’ng batho ba bopilwe?
Modimo o šegofaditše batho ba babedi ba pele gomme a ba nea kabelo e kgahlišago. Morero wa gagwe e be e le gore ba tlatše lefase, ba le dire paradeise gomme ba phele ka mo go sa felego.—Bala Genesi 1:28, 31.
Morero wa Modimo o ile wa šitišwa ge batho ba be ba rabela kgahlanong le pušo ya gagwe. Eupša Modimo ga se a re lahla, e bile ga se a fetoša morero wa gagwe ka rena gotee le lefase. Beibele e re kgonthišetša gore Modimo o be a dutše a šoma e le gore a phološe batho ba botegago le gore morero wa gagwe ka lefase o tla phethagatšwa! Ka gona Modimo o nyaka gore o thabele bophelo ka tsela yeo a bego a e rerile! (Bala Psalme 37:29.) Ithute ka Beibeleng kamoo o ka holwago ke seo Modimo a se rerilego.
Ithute ka mo go oketšegilego
Morero wa Modimo ka Lefase ke Ofe?
Na morero wa Modimo ka lefase o tla ka wa phethagala? Ge e ba go le bjalo o tla phethagala neng?
Morero wa Bophelo ke Ofe?
Na o kile wa ipotšiša gore: ‘Morero wa bophelo ke ofe?’ Ithute kamoo Beibele e arabago potšišo yeo.


text:
Karolo 22
Baapostola ba Bolela ka Sebete
Phuthego ya Bokriste e gola ka lebelo go sa šetšwe tlaišo
MATŠATŠI a lesome ka morago ga ge Jesu a rotogetše legodimong, barutiwa ba gagwe ba ka bago 120 ba ile ba bokana ntlong e itšego kua Jerusalema ka nako ya Monyanya wa Bajuda wa Pentekoste ka 33 C.E. Kapejana, lešata le bjalo ka ledimo le matla le ile la tlala ntlo. Ka mohlolo, barutiwa ba ile ba thoma go bolela ka maleme ao ba bego ba sa a tsebe. Ditiragalo tše tše sa tlwaelegago di be di ka hlaloswa bjang? Modimo o be a neile barutiwa moya o mokgethwa.
Ka ntle go be go e na le lešaba ka ge baeng ba be ba tlile monyanyeng ba e-tšwa dinageng tše dintši. Ruri ba ile ba makatšwa ke go kwa maleme a bona a bolelwa gabotse ke barutiwa ba Jesu! A hlalosa seo se diregilego, Petro o ile a tsopola boporofeta bja moporofeta Joele bja gore Modimo o be a tla “thšêla” moya wa gagwe gore bao ba o amogelago ba hwetše dimpho tša mohlolo. (Joele 2:28, 29) Bohlatse bjo bjo matla bja moya o mokgethwa bo ile bja dira gore go be molaleng gore go diregile phetogo e bohlokwa: Modimo o be a se sa amogela Isiraele, eupša o be a amogela phuthego ya Bokriste yeo e bego e sa tšwa go thewa. Bao ga bjale ba bego ba nyaka go hlankela Modimo ka tsela e amogelegago ba be ba swanetše go ba balatedi ba Kriste.
Kgabagareng, kganetšo e ile ya oketšega gomme manaba a golega barutiwa. Eupša morongwa wa Jehofa o ile a bula mejako ya kgolego bošego gomme a botša barutiwa gore ba tšwele pele ba botša batho ka Modimo. Ge letšatši le hlaba, ba ile ba dira sona seo. Ba ile ba tsena ka tempeleng gomme ba thoma go ruta batho ditaba tše dibotse tša mabapi le Jesu. Baganetši ba bona ba bodumedi ba ile ba galefa gomme ba ba laela gore ba kgaotše go bolela. Ka sebete barutiwa ba ile ba araba ka gore: “Re swanetše go kwa Modimo e le mmuši go e-na le batho.”—Ditiro 5:28, 29.
Tlaišo e ile ya gakala. Bajuda ba bangwe ba ile ba latofatša morutiwa Stefano ka molato wa thogako gomme ba mo kgatla ka mafsika go fihlela a e-hwa. Lesogana le lengwe—Saulo wa Tareso—le be le lebeletše gomme le dumelela polao yeo. Ke moka, le ile la ya Damaseko gore le golege motho le ge e le ofe yo a latelago Kriste. Ge Saulo a le tseleng, seetša seo se tšwago legodimong se ile sa bonega go mo dikologa gomme lentšu la re: “Saulo, Saulo, o ntlhomaretše’ng?” A foufaditšwe ke seetša seo, Saulo o ile a botšiša gore: “Ke wena mang?” Lentšu le ile la araba ka gore: “Ke nna Jesu.”—Ditiro 9:3-5.
Matšatši a mararo ka morago, Jesu o ile a roma morutiwa yo a bitšwago Ananiase gore a dire gore Saulo a bone gape. Saulo o ile a kolobetšwa gomme a thoma go bolela ka sebete mabapi le Jesu. Saulo o ile a tla a tsebja e le moapostola Paulo gomme a ba setho se fišegago sa phuthego ya Bokriste.
Barutiwa ba Jesu ba be ba bolela ditaba tše dibotse tša Mmušo wa Modimo go Bajuda le Basamaria feela. Ga bjale morongwa o ile a tšwelela go Koronelio, e lego molaodi wa madira a Roma yo a boifago Modimo gomme a mmotša gore a romele batho gore ba ye go bitša moapostola Petro. A e-na le banna ba bangwe, Petro o ile a botša Koronelio le ba lapa la gagwe ka Modimo. Ge Petro a dutše a bolela, moya o mokgethwa o ile wa theogela go badumedi bao ba Bantle gomme moapostola Petro a laela gore ba kolobetšwe ka leina la Jesu. Ga bjale tsela ya go hwetša bophelo bjo bo sa felego e be e buletšwe batho ba ditšhaba ka moka. Phuthego e be e itokišeditše go phatlalatša ditaba tše dibotse kgole le kgaufsi.


text:
January 18-24
ESERA 1-5
Kopelo 85 le Thapelo
Mantšu a go Bula (3 mets. goba ka tlase ga moo)
MAHUMO AO A LEGO KA LENTŠUNG LA MODIMO
“Jehofa o Boloka Dikholofetšo tša Gagwe”: (10 mets.) [Bapala bidio ya Matseno a Esera.]
Go Epa Matlotlo a Moya: (8 mets.)
Es 1:3-6—Ke ka baka la’ng Baisiraele bao ba sa kago ba ithaopela go boela Jerusalema re ka se re ba be ba fokola tumelong? (w06 1/15 17 ¶5; 19 ¶1)
Es 4:1-3—Ke ka baka la’ng ba ile ba gana go thušwa? (w06 1/15 19 ¶3)
Mmalo wa Beibele wa beke ye o nthuta’ng ka Jehofa?
Ke dintlha dife go tšwa mmalong wa Beibele wa beke ye tšeo nka di dirišago bodireding?
-
Mmalo wa Beibele: Es 3:10–4:7 (4 mets. goba ka tlase ga moo)
DIRA SOHLE BODIREDING
Leetong la Pele: (2 mets. goba ka tlase ga moo) Dira pontšho ya sehlogo sa Morokami wa gona bjale. Thea motheo wa go dira leeto la go boela.
Leetong la go Boela: (4 mets. goba ka tlase ga moo) Dira pontšho ya kamoo go ka dirwago leeto la go boela mothong yo a ilego a arabela gabotse therong yeo e lego sehlogong sa mafelelo sa Morokami wa gona bjale.
Thutong ya Beibele: (6 mets. goba ka tlase ga moo) Dira pontšho ya thuto ya Beibele. (bh 20-21 ¶6-8)
BOPHELO BJA BOKRISTE
Kopelo 40
“Dilo tše tše Dingwe ka Moka le tla di Okeletšwa”: (5 mets.) Polelo yeo e theilwego go Mateo 6:33 le Luka 12:22-24. Kgopela bagoeledi go anega diphihlelo tšeo go tšona Jehofa a ilego a phethagatša kholofetšo ya gagwe ya go hlokomela dinyakwa tša bona tša nama ge ba be ba etiša Mmušo pele.
Na Seo o se Bolelago ke—“Ee Yeo e Lego Aowa”?: (10 mets.) Poledišano. (w14 3/15 30-32)
Thuto ya Beibele ya Phuthego: ia kgao. 7 ¶1-14 (30 mets.)
Ka Morago ga Kakaretšo ya Seboka Bolela ka Seo re Tlago go Ithuta Sona Bekeng e Latelago (3 mets.)
Kopelo 41 le Thapelo


text:
BATAMELA KGAUSWI LE MODIMO
“Moputsi wa Bao ba mo Tsomago ka Phišego”
Na Jehofa o tšeela godimo seo barapedi ba gagwe ba se dirago e le ge ba leka go mo kgahliša? Ba bangwe ba ka no se dumelelane le seo, ka go bolela gore Modimo ga a re kgahlegele. Eupša go bolela seo ke go godiša thuto e fošagetšego kudu ka Modimo. Lentšu la gagwe, Beibele, le phošolla maaka a bjalo. Le re kgonthišetša gore Jehofa o tšeela godimo maiteko a barapedi ba gagwe ba botegago. Ela hloko mantšu a moapostola Paulo ao a hwetšwago go Baheberu 11:6.
Go nyakega’ng e le gore re kgahliše Jehofa? Paulo o ngwala gore: “Ka ntle le tumelo go kgahliša Modimo gabotse ga go kgonege.” Ela hloko gore Paulo ga a bolele gore go thata go kgahliša Modimo ntle le tumelo. Go e na le moo, moapostola o bolela gore ga go kgonege go dira bjalo. Ka mantšu a mangwe, tumelo ke selo se bohlokwa bakeng sa go kgahliša Modimo.
Ke tumelo ya mohuta mang yeo e kgahlišago Jehofa? Tumelo ya rena go Modimo e swanetše go akaretša dibopego tše pedi. Sa pele, re “swanetše go dumela gore o gona.” Diphetolelo tše dingwe di re re swanetše “go dumela gore ke wa kgonthe” le “go dumela gore o a phela.” Re ka kgona bjang go kgahliša Modimo ge e ba re belaela go ba gona ga gagwe? Le gona, tumelo ya kgonthe e akaretša mo gontši, ka gobane gaešita le batemona ba dumela gore Jehofa o gona. (Jakobo 2:19) Tumelo ya rena ya gore Modimo o gona e swanetše go dira gore re gate mogato, e lego go bontšha tumelo ya rena ka go phela ka tsela yeo e mo kgahlišago.—Jakobo 2:20, 26.
Sa bobedi, re “swanetše go dumela gore” Modimo ke “moputsi.” Motho yo a nago le tumelo ya kgonthe o kgodišegile ka botlalo gore maiteko a gagwe a go phela ka tsela yeo e kgahlišago Modimo e ka se be a lefeela. (1 Bakorinthe 15:58) Re ka kgahliša bjang Jehofa ge e ba re belaela bokgoni bja gagwe goba kganyogo ya gagwe ya go re putsa? (Jakobo 1:17; 1 Petro 5:7) Motho yo a phethago ka gore Modimo o swanetše go ba a se na taba, a hloka tebogo e bile a se na seatla se se bulegilego ga a tsebe Modimo yo go bolelwago ka yena ka Beibeleng.
Ke bomang bao Jehofa a ba putsago? Paulo o re: “Bao ba mo tsomago ka phišego.” Puku e nngwe ya ditšhupetšo ya bafetoledi ba Beibele e re lentšu la Segerika leo le fetoletšwego e le ‘go tsoma ka phišego’ ga le bolele “go yo nyaka” eupša go e na le moo, le umaka go tla go Modimo “ka borapedi.” Puku e nngwe gape ya ditšhupetšo e hlalosa gore lediri le la Segerika le ka sebopego seo se bontšhago go tsenelela le go dira maiteko a magolo. Ee, Jehofa o putsa bao tumelo ya bona e ba tutueletšago go mo rapela ka lerato leo le tšwago pelong le ka phišego.—Mateo 22:37.
Re ka kgahliša bjang Jehofa ge e ba re belaela bokgoni bja gagwe goba kganyogo ya gagwe ya go re putsa?
Jehofa o putsa bjang barapedi ba gagwe ba botegago? O holofeditše moputso o mogolo kudu wa nakong e tlago wo o utollago go tsenelela ga go nea ga gagwe ka seatla se se bulegilego gotee le lerato la gagwe, e lego bophelo bjo bo sa felego Paradeiseng mo lefaseng. (Kutollo 21:3, 4) Gaešita le gona bjale, bao ba tsomago Jehofa ka phišego ba thabela ditšhegofatšo tše di humilego. Ka thušo ya moya wa gagwe o mokgethwa gotee le bohlale bjoo bo hwetšwago ka Lentšung la gagwe, ba thabela bophelo bjo bo putsago le bjo bo kgotsofatšago.—Psalme 144:15; Mateo 5:3.
Ruri Jehofa ke Modimo yo a bontšhago tebogo le yo a tšeelago godimo tirelo ya go botega ya barapedi ba gagwe bao ba ineetšego. Na go tseba seo go dira gore o nyake go batamela kgauswi le yena? Ge e ba go le bjalo, ke ka baka la’ng o sa ithute mo go oketšegilego mabapi le kamoo o ka hlagolelago le go bontšha mohuta wa tumelo yeo Jehofa a tlago go e putsa ka mo go humilego?
Mmalo wa Beibele o šišintšwego bakeng sa November


text:
KGAOLO 119
Jesu
—Tsela, Therešo le Bophelo
JESU O A TLOGA O YO LOKIŠA LEFELO
O HOLOFETŠA BALATEDI BA GAGWE MOTHUŠI
TATE O FETA JESU KA BOGOLO
Ge Jesu a sa na le baapostola ka phapošing ya ka godimo ka morago ga dijo tša segopotšo, o ba kgothatša ka gore: “Le se dumelele dipelo tša lena di huduega. Bontšhang tumelo go Modimo le go nna.”—Johane 13:36; 14:1.
Jesu o nea baapostola bao ba botegago lebaka la go se huduege ge a tloga, o re: “Ntlong ya Tate go na le madulo a mantši. . . . Ge e ba ke tloga ke eya go le lokišetša lefelo, ke tla buša ka boa, ka le amogela gae go nna gore moo ke lego gona le lena le be gona.” Lega go le bjalo, baapostola ga ba kwešiše gore Jesu o bolela ka go ya legodimong. Thomase o botšiša gore: “Morena, ga re tsebe moo o yago. Re tseba bjang tsela?”—Johane 14:2-5.
Jesu o araba ka gore: “Ke nna tsela le therešo le bophelo.” Ke feela ge motho a amogela Jesu, dithuto tša gagwe le go ekiša tsela ya gagwe ya bophelo a ka tsenago ntlong ya Tatagwe ya legodimong. Jesu o re: “Ga go yo a tlago go Tate ge e se ka nna.”—Johane 14:6.
Filipi o kgopela a theeditše ka kelohloko, o re: “Morena, re bontšhe Tatago gomme go tla be go lekane go rena.” Go bonagala Filipi a nyaka ponagatšo e itšego ya Modimo, go swana le dipono tšeo Moshe, Eliya le Jesaya ba ilego ba di bona. Lega go le bjalo, baapostola ba na le seo se fetago dipono tše bjalo. Jesu o gatelela seo ge a re: “Wena Filipi, na ke bile le lena ka nako e telele gakaakaa, fela ga se wa hlwa o ntseba? Yo a bonego nna o bone le Tate.” Jesu o bonagatša semelo sa Tatagwe ka mo go feletšego; ka gona, go dula le Jesu le go mo šetša go swana le go bona Tatagwe. Go molaleng gore Tate o feta Morwa ka bogolo ka gobane Jesu o re: “Dilo tšeo ke le botšago tšona ga ke di bolele ka la ka.” (Johane 14:8-10) Baapostola ba bona gore Jesu o iša theto ka moka go Tatagwe bakeng sa dithuto tša gagwe.
Baapostola ba Jesu ba bone a dira mediro e makatšago le gona ba mo kwele a bolela ditaba tše dibotse tša Mmušo wa Modimo. Bjale Jesu o ba botša gore: “Yo a dumelago go nna, le yena o tla dira mediro ye ke e dirago; o tla dira mediro e fetago ye.” (Johane 14:12) Jesu ga a bolele gore ba tla dira mehlolo e megolo go feta yeo a e dirilego. Lega go le bjalo, ba tla dira bodiredi bja bona lebaka le leteletšana, tikologong e kgolwanyane le bathong ba bantši kudu.
Go tloga ga Jesu go ka se ba tlogele ba lahlegile, ka gobane o ba holofetša gore: “Ge e ba le kgopela selo le ge e le sefe ka leina la ka, ke tla se dira.” Go oketša moo, o re: “Ke tla kgopela Tate gomme o tla le nea mothuši yo mongwe gore a be le lena ka mo go sa felego, e lego moya wa therešo.” (Johane 14:14, 16, 17) O ba kgonthišetša gore ba tla hwetša moya o mokgethwa, e lego mothuši yoo yo mongwe. Seo se direga ka letšatši la Pentekoste.
Jesu o re: “Go šetše lebakanyana feela gomme lefase le ka se hlwe le mpona, eupša lena le tla mpona gobane ke a phela gomme le lena le tla phela.” (Johane 14:19) Ga se feela gore Jesu o tla tšwelela go bona a ikapešitše mmele wa nama ka morago ga ge a tsošitšwe bahung eupša ge nako e dutše e eya, o tla ba tsoša gore ba be le yena legodimong e le dibopiwa tša moya.
Bjale Jesu o bolela therešo e bonolo o re: “Yo a nago le ditaelo tša ka gomme a di boloka, yena yoo ke yo a nthatago. Le gona yo a nthatago o tla ratwa ke Tate gomme ke tla mo rata e bile ke tla iponagatša gabotse go yena.” Ge a re’alo, moapostola Judase, yoo gape a bitšwago Thadeo, o a botšiša o re: “Morena, go diragetše eng ge o ikemišeditše go iponagatša gabotse go rena e sego go lefase?” Jesu o araba ka gore: “Ge e ba motho le ge e le ofe a nthata, o tla boloka lentšu la ka gomme Tate o tla mo rata . . . Yo a sa nthatego ga a boloke mantšu a ka.” (Johane 14:21-24) Lefase ga le lemoge Jesu e le tsela, therešo le bophelo go etša ge balatedi ba gagwe ba lemoga seo.
Jesu o a tloga, ka gona barutiwa ba gagwe ba tla gopola bjang dilo tšohle tšeo a ba rutilego tšona? Jesu o a hlalosa o re: “Mothuši, e lego moya o mokgethwa woo Tate a tlago go o roma ka leina la ka, o tla le ruta tšohle le go le gopotša tšohle tšeo ke le boditšego tšona.” Baapostola ba bone kamoo moya o mokgethwa o kgonago go šoma ka tsela e matla, ka gona kgonthišetšo ye e a ba homotša. Jesu o oketša ka gore: “Ke le tlogelela khutšo, ke le nea khutšo ya ka. . . . Le se dumelele dipelo tša lena di huduega le ge e le go di dumelela go tšhoga ka baka la poifo.” (Johane 14:26, 27) Ka baka leo barutiwa ga ba na lebaka la go tshwenyega—ba tla hlahlwa le go šireletšwa ke Tatago Jesu.
Bohlatse bja tšhireletšo ya Modimo bo tla bonagala kgauswinyane. Jesu o re: “Mmuši wa lefase o etla. Le gona a ka se ntire selo.” (Johane 14:30) Judase o ile a tsenwa ke Diabolo gomme a mo laola. Eupša ga go na bofokodi bja sebe go Jesu bjoo Sathane a ka bo dirišago gore Jesu a hlanogele Modimo. Le gona Diabolo a ka se palediše Jesu go tsoga bahung. Ka baka la’ng? Jesu o re: “Ke dira tšeo Tate a ntaetšego gore ke di dire.” O kgodišegile gore Tatagwe o tla mo tsoša bahung.—Johane 14:31.
Ithute ka mo go oketšegilego
Ke ka Baka La’ng o Swanetše go Rapela ka Leina la Jesu?
Ela hloko kamoo go rapela ka leina la Jesu go godišago Modimo e bile go bontšhago go hlompha Jesu.


text:
KGAOLO 78
Dula o Itokišitše, Molaki yo a Botegago!
MOLAKI YO A BOTEGAGO O SWANETŠE GO DULA A ITOKIŠITŠE
JESU O TLELA GO BAKA KAROGANO
Jesu o hlalošitše gore ke “mohlatswana” feela woo o tlago go hwetša sebaka Mmušong wa legodimong. (Luka 12:32) Eupša go hwetša moputso woo o kgahlišago ga se selo seo se ka tšewago gabohwefo. Ge e le gabotse, o tšwela pele go gatelela kamoo go tlago go ba bohlokwa ka gona gore motho a be le kgopolo e nepagetšego gore a tle a be karolo ya Mmušo.
Ka gona, Jesu o eletša barutiwa ba gagwe gore ba dule ba itokišeleditše go boa ga gagwe. O re: “Itokišeng gomme mabone a lena a tuke, le swane le banna ba ba letetšego mong wa bona gore a boe lenyalong, e le gore ge a fihla a kokota, ba mmulele gateetee. Go thaba bahlanka bao ge mong wa bona a fihla a ba hwetšago ba phakgame!”—Luka 12:35-37.
Barutiwa ba ka kwešiša gabonolo kgopolo yeo Jesu a e swantšhago. Bahlanka bao a bolelago ka bona ba letile gomme ba itokišeleditše go boa ga mong wa bona. Jesu o a hlalosa o re: “Ge [mong wa bona] a fihla ka tlhapetšo ya bobedi [go tloga mo e ka bago ka iri ya senyane bošego go fihla bošegogare] gaešita le ka ya boraro [go tloga bošegogare go fihla mo e ka bago ka iri ya boraro ka masa] gomme a ba hwetša ba le bjalo, gona ke bao ba thabilego!”—Luka 12:38.
Se ga e fo ba keletšo ya mabapi le go ba bahlanka ba ntlo bao ba fišegago, goba bašomi. Seo se bonagala gabotse tseleng yeo Jesu, e lego Morwa wa motho, a itlhalosago ka yona seswantšhong seo. O botša barutiwa ba gagwe o re: “Le lena le duleng le itokišitše, gobane Morwa wa motho o tla ka nako yeo le sa naganego gore e ka ba yona.” (Luka 12:40) Ka gona nakong e tlago, Jesu o tla tla. O nyaka gore barutiwa ba gagwe—kudukudu bao e lego ba “mohlatswana”—ba dule ba itokišitše.
Petro o nyaka go kwešiša seo Jesu a se bolelago, ka gona o a botšiša o re: “Morena, na seswantšho se o se botša rena goba o se botša le bohle?” Go e na le go araba Petro ka go lebanya, Jesu o bolela seswantšho sa go tswalana le taba yeo o re: “Ke mang yo ruri e lego molaki yo a botegago, yo a nago le temogo, yo Mong wa gagwe a tlago go mmea gore a hlokomele sehlopha sa gagwe sa bahlanka gore a tšwele pele a ba nea tekanyo ya dijo tša bona ka nako e swanetšego? Go thaba mohlanka yoo, ge e ba ge Mong wa gagwe a fihla a mo hwetša a dira bjalo! Ruri ke a le botša ke re: O tla mmea gore a hlokomele dilo tša gagwe ka moka.”—Luka 12:41-44.
Seswantšhong sa pejana, go molaleng gore “mong” ke Jesu, yena Morwa wa motho. Go a kwagala gore “molaki yo a botegago” o akaretša batho bao e lego karolo ya “mohlatswana” e bile e le bao ba tlago go newa Mmušo. (Luka 12:32) Mo Jesu o bolela gore ditho tše itšego tša sehlopha se di tla ba di nea “sehlopha sa gagwe sa bahlanka” dilo tša go ba phediša, e lego “tekanyo ya dijo tša bona ka nako e swanetšego.” Ka gona Petro le barutiwa ba bangwe bao Jesu a ba rutago le go ba fepa moyeng ba ka phetha ka gore nakong e tlago go tla ba le nako yeo Morwa wa motho a tlago go tla ka yona. Le gona nakong yeo, go tla ba le tokišetšo yeo e šomago bakeng sa go fepa balatedi ba Jesu moyeng, e lego ‘sehlopha sa bahlanka’ sa Mong wa sona.
Jesu o gatelela ka tsela e nngwe lebaka leo ka lona barutiwa ba gagwe ba swanetšego go dula ba phafogile le go šetša pono ya bona. Ke ka gobane motho a ka no se be šedi gomme a ba a fihla le bokgoleng bja gore a ganetše bana babo le dikgaetšedi tša gagwe. Lebaka ke le: “Eupša ge e ba mohlanka yoo pelong ya gagwe a ka re: ‘Mong wa ka o diega go tla.’ Ke moka a thoma go itia bahlanka ba banna le ba basadi gomme a ja, a nwa a ba a tagwa, gona Mong wa mohlanka yoo o tla tla ka letšatši leo a sa mo letelago ka lona le ka iri yeo a sa e tsebego, le gona o tla mo otla o šoro kudu le go mo lahlela mo go lego ba go se botege.”—Luka 12:45, 46.
Jesu o bolela gore o tletše “go gotša mollo lefaseng.” Le gona o dirile bjalo, a tsoša dikgang tšeo di bakago ngangišano e šoro gomme gwa feleletša ka go fedišwa ga dithuto tša maaka gotee le metlwae. Se se bile se aroganya batho bao go ka letelwago gore e be batee, “tate a tsogela morwa matla gomme morwa a tsogela tate matla, mma a tsogela morwedi matla gomme morwedi a tsogela mmagwe matla, mmatswale a tsogela ngwetši matla gomme ngwetši ya tsogela mmatswale matla.”—Luka 12:49, 53.
Ditlhaloso tše di be di lebišitšwe kudukudu go barutiwa ba gagwe. Ke moka Jesu o bolela le mašaba. Batho ba bantši ka bonganga ba ganne go amogela bohlatse bja gore ke yena Mesia, ka gona o ba botša a re: “Ge le bona leru le rotoga ka bodikela, gateetee le re: ‘Ledimo le a tla,’ gomme go be bjalo. Ke moka ge le bona gore phefo ya borwa e a foka, le re: ‘Go tla fiša o šoro,’ gomme go be bjalo. Baikaketši ke lena, le tseba go hlahloba ponagalo ya lefase le leratadima, eupša go tla bjang gore le se ke la tseba go hlahloba nako yona ye?” (Luka 12:54-56) Go molaleng gore ga se ba itokiša.
Ithute ka mo go oketšegilego
Morero wa go Boa ga Kriste ke Ofe?
Morero wa go boa ga Kriste ke ofe? O tla boa ka tsela efe, gomme o tla dira’ng?


text:
Lengwalo le le Tšwago Benin
Ruri ke Itsentše Ditabeng!
E BE e le mesong e tlwaelegilego nageng ya Afrika Bodikela. Moyeng go be go kwala monko wa mero yeo e kgabakgabago le wa reise. Basadi ba be ba feta ba rwele merwalo e megolo kudu dihlogong ba sa e swareletša. Modumo wa lesego leo le tšwago pelong o be o tswakane le kwano e matla kudu. Gateetee ke ge letšatši le thoma go fiša wa go ntšha kwena ka bodibeng.
Sehlopha sa bana ge se bona Yovo, goba motho yo mošweu, ka tlwaelo se ile sa thoma go opela le go bina. Koša yeo e be e thoma ka gore “Yovo, Yovo, bon soir” gomme e feleletša ka mantšu a rego: “Go ka ba bjang ge o ka re nea mpho ka ge re go opeletše le go go binela?” Mošemanyana yo mongwe yena o be a sa opele. Ge ke le gare ke sepela, o ile a ntatela gomme a thoma go dira ditšhupetšo ka diatla. Go be go bonala eka ke polelo ya diatla. Ge ke le United States, ke be ke ithutile go peleta ka Polelo ya Diatla ya Amerika (ASL), eupša Benin ke naga yeo go yona go bolelwago Sefora.
Ke ile ka peleta ka thata ditlhaka tše seswai tša leina la ka. Mošemanyana o ile a myemyela ka lethabo. O ile a ntshwara ka seatla gomme a ntshepediša ditseleng tše disesane a nkiša gagabo, e lego ntlong e tlwaelegilego ya diphapoši tše pedi ya go agwa ka ditena tša samente. Ba lapa labo ba ile ba ntikologa. Batho ka moka ba be ba bolela polelo ya diatla. Bjale go be go tla dirwa’ng? Ke ile ka peleta leina la ka ka diatla ke moka ka ngwala fase gore ke nna moromiwa yo a rutago Beibele le gore ke be ke tla boa. Baagišani ba bangwe bao ba kgonago go bolela ba ile ba re tlatša, ka moka ba dumela ka dihlogo. Ke ile ka nagana gore: ‘Ruri ke Itsentše Ditabeng!
Ge ke boetše gae ke ile ka nagana gore, ‘Go swanetše go ba go ena le motho yo a ka thušago batho ba go ithuta ka kholofetšo ya Modimo e rego: “Ditsebe tša difoa di tla thibologa.”’ (Jesaya 35:5) Ke ile ka dira nyakišišo e itšego. Go balwa ga batho mo go bego go sa tšwa go dirwa go be go utolotše gore go be go ena le difoa gotee le batho ba sa kwego gabotse ba 12 000 bao ba tsebjago Benin. Ke ile ka tomola mahlo ge ke utolla gore dikolong tša difoa go be go dirišwa ASL, e sego Polelo ya Diatla ya Fora. Eupša ke ile ka nyama kudu ge ke hwetša gore go be go se le o tee wa Dihlatse tša Jehofa yo a bego a tseba ASL mo. Ke ile ka botša Hlatse ya moo ka go fegelwa ka re: “Ke be ke duma eka motho yo a tsebago ASL a ka tla a thuša.” E ile ya araba ka gore: “Akere wena o gona?” Ruri Hlatse yeo e be e nepile! Ke ile ka otara puku ya go nea batho dikeletšo le diDVD tša ASL tšeo di gatišišwego ke Dihlatse tša Jehofa. Dithapelo tša ka tša go kgopela thušo di ile tša arabja ge Hlatse yeo e bego e tseba ASL gabotse e be e tloga Cameroon e hudugela Benin.
Batho ba bantši ba ile ba kwa gore ke be ke ithuta polelo ya diatla. Ke ile ka botšwa gore ke etele Brice, mothadi wa diswantšho yo a bolelago polelo ya diatla. Lefelo leo a šomelago go lona, leo le agilwego ka matlakala a mepalema ao a rokagantšwego, le be le tsena moyana o lapološago phišong e nago le monola. Leboto le be le na le mebalabala ka ge a tšere nywaga e mentši a phumola diporatšhe tša gagwe go lona. O ile a phumola ditulwana tše mmalwa gomme a ntsepelela ka mahlong, a emetše gore ke thome. Ke ile ka tsenya DVD ka gare ga sedirišwa sa ka se senyenyane sa go bapala diDVD. O ile a gogela setulwana sa gagwe kgauswi le sekirini se senyenyane. O ile a dira ditšhupetšo a re: “Ke a kwešiša! Ke a kwešiša!” Bana ba motseng ba ile ba bokana gomme ba tamola melala gore ba bone. Yo mongwe o ile a goeletša a re: “Ke ka baka la’ng ba bogetše filimi yeo e se nago modumo?”
Nako le nako ge ke be ke boela go Brice, batho bao ba bego ba kgobokanela DVD ba be ba oketšega. Go se go ye kae ke ge Brice le ba bangwe ba thoma go tla dibokeng tša rena tša Bokriste. Go leka go ba tolokela go ile gwa nthuša go gatela pele. Ge sehlopha seo se dutše se gola, ba bangwe ba ile ba ba ba thoma go ntsoma. Ka mohlala, koloi ya ka ya kgale e ile ya ba le medumo e sa tlwaelegago ge e be e tsena ka dikoting tseleng ge ke be ke leka go efoga dipudi le dinku tšeo di timetšego. Ke ge gateetee ke ekwa koloi e itiwa ka morago. Ke ile ka ipotša gore, ‘Joo nna joo, e se ke ya ba e le gore e senyegile gape!’ Aowaa, e be e le monna wa sefoa yo a bego a kitimiša koloi ya ka a leka ka gohle gore ke mmone—ka go itia koloing!
Go ile gwa ba le dihlopha tša ASL metseng e mengwe. Ge go be go rulaganywa mananeo a polelo ya diatla kopanong ya rena e kgolo ya ngwaga le ngwaga, ke ile ka ba gare ga bao ba ilego ba kgopelwa gore ba toloke. Ge ke be ke namela sethaleng ke letile seboledi gore se thome, ke ile ka nagana ka nakwana morago kua ge ke be ke thoma kabelong ya ka. Ke be ke fela ke nagana gore: ‘Nka dira eng se se oketšegilego ke le moromiwa Afrika?’ Ge ke lebelela batheetši, ke ile ka tseba gore ke hweditše karabo—ke go ba moromiwa yo a thušago difoa. Ga ke sa ipotša gore: ‘Ruri ke itsentše ditabeng!’


text:
BAFSA BA A BOTŠIŠA
Nka Hlalosa Bjang Ditumelo tša ka ka Thobalano?
“O re ga se wa ka wa robala le motho?”
Ge e ba o nyaka go araba ka ee, na o be o ka nyaka go nea karabo yeo ka sebete? Sehlogo se se tla go thuša!
Go ba gona, go robala le motho ga se tsela e nnoši ya tša thobalano. Ba bangwe ba ka bolela gore ga se ba ka ba robala le motho ka ge ba sa ka ba tsena le motho mpeteng—gaešita le ge ba ile ba dira dilo tše dingwe.
Ka mohlala, lentšu “thobalano” le ka šupa go go hupa ditho tša pelego, go tsenya setho sa bonna ka morago goba go tsoša ditho tša pelego tša motho yo mongwe.
Therešo e sa fetogego: Batho bao ba kilego ba ba le thobalano—go akaretša go hupa ditho tša pelego, go tsenya setho sa bonna ka morago goba go tsoša ditho tša pelego tša motho yo mongwe—ba ka se bolele gore bona ga se ba ka ba ba le thobalano.
Beibele e re’ng ka thobalano?
Beibele e bolela gore thobalano e swanetše go dirwa feela ke monna le mosadi bao ba nyalanego. (Diema 5:18) Ka gona, motho yo a nyakago go thabiša Modimo ga se a swanela go robala le motho yo mongwe go fihlela ge a nyetše.—1 Bathesalonika 4:3-5.
Ba bangwe ba re pono yeo ya Beibele e tšwile fešeneng gomme e ka se šome mehleng ye ya rena. Eupša o se lebale gore mehla ye ya rena e tletše tlhalo, boimana bjo bo sa nyakegego le malwetši ao a fetelago ka thobalano. Ruri mehla ye ya rena e ka se nee keletšo le ge le efe e kaone ka boitshwaro!—1 Johane 2:15-17.
Ge ruri o ka theetša melao ya boitshwaro ya Beibele, o tla lemoga gore e a kwagala. Ka mohlala, a re re motho o go nea diranta tše 10 000 e le mpho. Na o ka foša tšhelete yeo o le ka godimo ga ntlo gore motho yo mongwe le yo mongwe yoo a fetago a e tope?
Go bjalo ge go tliwa tabeng ya thobalano. Sierra wa nywaga e 14 o re: “Ga ke nyake go lahlegelwa ke bokgarebe bja ka go motho yoo mohlomongwe nka se mo gopolego mengwaga e mmalwa go tloga ga bjale.” Tammy wa nywaga e 17, le yena o dumelelana le seo. O re: “Thobalano ke mpho e bohlokwa yeo e sa swanelwago go gatwa ka maoto.
Therešo e sa fetogego: Beibele e beetše bao ba sego ba hlwa ba nyala goba go nyalwa molao wa gore ba se dire thobalano e bile ba dule ba hlwekile.—1 Bakorinthe 6:18; 7:8, 9.
Wena o dumela eng?
Na o dumela gore pono ya Beibele ka thobalano e a kwagala goba e a gatelela?
Na o dumela gore ga go phošo ge batho ba babedi bao ba rego ba a ratana ba ka ba le thobalano le ge ba sa nyalana?
Ka morago ga go naganišiša ka taba ye, bafsa ba bantši ba ile ba phetha ka gore go dula ba sa tsenela thobalano le go itshwara ke phetho e kaonekaone. Ga ba itsholele phetho yeo goba go ikwa eka ba fetwa ke monate. Ela hloko seo ba bangwe ba bona ba se boletšego:
“Ke thabela gore ke sa le kgarebe! Ke bona go le kaone go phema bohloko bja monagano, bja mmele le bja maikwelo bjoo bo tlišwago ke go tsenela thobalano pele ga nako.”—Emily.
“Ke thabela gore ga go motho yoo nkilego ka ratana le yena yoo ga bjale re kgaoganego mola re kile ra robala mmogo, e bile ke thabela gore ke tloga ke kgodišegile gore ga ke na malwetši ao a fetelago ka thobalano.”—Elaine.
“Ke kwele banenyana ba bangwe ba dithaka tša ka ba bolela gore ba itsholela gore ba ile ba ba le thobalano gomme ba re ba duma gore nkabe ba ile ba leta, ga ke nyake go ipona ke dirile phošo e swanago le ya bona.”—Vera.
“Ke bone batho ba bantši ba kwele bohloko kudu ka ge ba ile ba robala le batho ba bangwe goba ka ge ba ile ba ratana le batho ba bantši. Go ya ka nna, seo ke go itšhulafaletša bophelo.”—Deanne.
Therešo e sa fetogego: O swanetše go tseba seo o se dumelago pele o gatelelwa goba o lekwa gore o be le thobalano.—Jakobo 1:14, 15.
O ka hlalosetša bjang ba bangwe ditumelo tša gago?
O swanetše go re’ng ge motho yo mongwe a go botšiša seo o se dumelago ka thobalano? Gantši go ithekgile ka maemo.
“Ge motho yo mongwe a ka nkwera e le feela go nkweša bohloko, nka se fo ema ka mo lebelela. Nka re: ‘Ga se taba ya gago,’ ke moka ka sepela.”—Corinne.
“Go a nyamiša gore batho ba bangwe kua sekolong ba fo nyaka go kweša ba bangwe bohloko ba re ba a ithabiša. Ge le nna ba ka mpotšiša ka wona morero woo, nka fo ikhomolela.”—David.
Na o be o tseba? Ka dinako tše dingwe Jesu o be a ‘araba’ batlaiši ba gagwe ka go fo ikhomolela.—Mateo 26:62, 63.
Eupša go thwe’ng ge e ba motho yoo a go botšišago a tloga a nyaka go tseba? Ge e ba o nagana gore motho yoo a ka ba a hlompha Beibele, o ka mmalela temana e bjalo ka 1 Bakorinthe 6:18, yeo e rego motho yo a tsenelago thobalano pele ga nako o direla mmele wa gagwe sebe, goba o a o gobatša.
Go sa šetšwe gore o thoma ka go diriša Beibele goba go se bjalo, o swanetše go tiiša ka ganong. O se lebale gore o na le tokelo ya go ikgantšha ka kgetho ya gago ya go dula o hlwekile boitshwarong.—1 Petro 3:16.
“Go araba ka kgodišego go bontšha gore ga o belaele ditumelo tša gago le gore o dira seo o se dirago ka gobane se lokile, e sego feela ka gobane o boditšwe gore o dire bjalo.”—Jill.
Therešo e sa fetogego: Ge e ba o kgodišegile ka boemo bja gago ka ditaba tša thobalano, o tla kgona go hlalosetša ba bangwe. O ka makatšwa ke tsela yeo ba ka go arabago ka yona. Melinda wa nywaga e 21 o re: “Batho bao ke šomago le bona ba ntheta ka ge ke sa le kgarebe. Ga ba bone seo e le bothata. Ba se tšea e le leswao la gore ke na le boitshwaro le mekgwa e mebotse.”
Temošo! Ge e ba o nyaka thušo ka go tiiša kgodišego ya gago ka thobalano, taonelouta letlakala la go itekola le le rego: “Kamoo o ka Hlalosago Ditumelo tša Gago ka Thobalano.” Le gona, bona puku ya Dipotšišo tša Bafsa le Dikarabo tše Šomago.
Kgaolo 24 ya Bolumo 1 e na le sehlogo se se rego: “Na Thobalano e tla Kaonefatša Tswalano ya Rena?”
Kgaolo 5 ya Bolumo 2 e na le sehlogo se se rego: “Ke ka Baka La’ng o sa Swanela go ba le Thobalano Pele ga Lenyalo?”
“Ke kgahlwa ke tsela yeo puku ya ‘Dipotšišo tša Bafsa’ e beago ditaba ka gona. Ka mohlala, letlakala 187 la Bolumo 1 le hlalosa kamoo go ba le thobalano pele ga lenyalo go swanago le go fa motho pheta ya gago ya go tura mahala. Go bjalo ka go ithekiša ka tšhelete ya tlase. Letlakala 177 le bontšha gore go ba le thobalano pele ga lenyalo go swana le go tšea seswantšho se sebotse gomme wa se dira mmete wa mojako. Sa go nkgahla kudu ke seo se lego go letlakala 54 la Bolumo 2. Mantšu a lego seswantšhong sa letlakala leo a re: ‘Go ba le thobalano pele ga lenyalo go swana le go bula mpho pele o ka e newa.’ Go swana le go utswa selo sa motho yo mongwe—e lego molekane wa gago wa ka moso.”—Victoria.


text:
KGAOLO YA LESOMETEE
O Ile a Lebelela Gomme a Leta
1, 2. Eliya o ile a swanelwa ke go dira modiro ofe o thata, gomme yena le Ahaba ba be ba fapana ka ditsela dife?
ELIYA o be a nyaka go ba noši gore a rapele Tatagwe wa legodimong. Eupša batho ba bantši bao ba bego ba mo dikologile ba be ba sa tšwa go bona moporofeta yo wa therešo a bitša mollo o tšwago legodimong gomme ga go pelaelo gore ba bantši ba bona ba be ba nyaka gore a ba šegofatše. Pele ga ge Eliya a ka rotogela tlhoreng ya Thaba ya Karamele le pele a ka rapela Jehofa Modimo ka sephiring, o ile a swanelwa ke go dira modiro o thata. O ile a swanelwa ke go yo bolela le Kgoši Ahaba.
2 Banna ba ba babedi ba be ba fapane kudu. Ahaba, yo a bego a apere seaparo se sebotse sa bogoši, e be e le mohlanogi yo a nago le megabaru e bile a eya le mogofe. Eliya o be a apere seaparo sa boporofeta
3, 4. (a) Ke ka baka la’ng Ahaba le barapedi ba bangwe ba Baali ba ile ba šulafalelwa ke letšatši? (b) Re tlo ahlaahla dipotšišo dife?
3 Ahaba le barapedi ba bangwe ba Baali ba ile ba šulafalelwa ke letšatši. Bodumedi bja boheitene bjoo Ahaba le mosadi wa gagwe e lego Kgošigadi Isebele ba bego ba bo hlomile mmušong wa meloko e lesome wa Isiraele e be e le bja maaka. Baali o be a pepentšhitšwe gore ke modimo wa maaka. Modimo yoo yo a sa phelego o be a paletšwe ke go gotša mollo e le gore a arabe baporofeta ba gagwe ge ba be ba ba mo lopa ka go hlaba mašata le go bina e bile ba itshega ka dithipa. Baali o be a paletšwe ke go šireletša banna bao ba 450 gore ba se ke ba bolawa, e lego seo se bego se ba swanetše. Eupša modimo yo wa maaka o be a paletšwe ke selo se sengwe gape seo se bego se le kgauswi le go utollwa. Go be go fetile nywaga ya ka godimo ga e meraro baporofeta ba Baali ba lopa modimo wa bona gore a fediše komelelo nageng, eupša Baali o ile a palelwa ke go dira bjalo. Kgauswinyane Jehofa o be a tla bonagatša matla a gagwe ka go fediša komelelo yeo.
4 Lega go le bjalo, Jehofa o be a tla gata mogato neng? Eliya o be a tla itshwara bjang go fihla nakong yeo? Le gona, re ka ithuta’ng go monna yo wa tumelo? Anke re boneng ge re hlahloba pego ye.
Monna yo a Bego a Rata go Rapela
5. Eliya o ile a botša Ahaba gore a dire’ng, gona na go bonagala Ahaba a ithutile se sengwe ditiragalong tša letšatšing leo?
5 Eliya o ile a ya go Ahaba gomme a re: “Rotoga, o je o be o nwe; gobane go kwala modumo wa pula.” Na kgoši ye e kgopo e be e ithutile se sengwe ditiragalong tša letšatšing leo? Pego ga e bolele ka go lebanya ka seo, e bile ga e re botše gore o ile a itshola le go kgopela moporofeta yoo gore a mo thuše go batamela go Jehofa le go kgopela tebalelo. Ahaba o ile a fo “rotoga a yo ja a ba a nwa.” (1 Dikg. 18:41, 42) Go thwe’ng ka Eliya?
6, 7. Eliya o ile a rapelela’ng, gona ka baka la’ng?
6 “Eliya yena a rotogela tlhoreng ya Karamele gomme a kotama a tsenya sefahlego sa gagwe gare ga matolo.” Ge Ahaba a ile go ja, Eliya o ile a hwetša sebaka sa go rapela Tatagwe wa legodimong. Ela hloko boikokobetšo bjo bo hlalositšwego mo
7 Pejana, Jehofa o itše: “Ke ikemišeditše go neša pula mo nageng.” (1 Dikg. 18:1) Ka gona, Eliya o ile a rapelela gore go phethagatšwe thato yeo Jehofa a e boletšego, go swana le ge Jesu a rutile barutiwa ba gagwe gore ba rapele bjalo nywageng e ka bago e sekete ka morago.—Mat. 6:9, 10.
8. Mohlala wa Eliya o re ruta’ng ka thapelo?
8 Mohlala wa Eliya o re ruta mo gontši ka thapelo. Selo se segolo seo Eliya a bego a tshwenyegile ka sona e be e le go phethagatšwa ga thato ya Modimo. Ke mo gobotse gore ge re rapela re gopole gore: “Go sa šetšwe seo re se kgopelago go ya ka thato ya Modimo, Modimo o a re kwa.” (1 Joh. 5:14) Go molaleng gore re swanetše go tseba thato ya Modimo gabotse e le gore re rapele ka tsela e amogelegago. E le gore re tsebe thato yeo ya Modimo re swanetše go dira thuto ya Beibele karolo ya bophelo bja rena bja letšatši le letšatši. Ka kgonthe Eliya le yena o be a nyaka gore komelelo e fele ka baka la tlaišego yeo e bego e le gona gare ga batho ba naga ya gabo. Mohlomongwe o be a leboga kudu ka morago ga go bona mohlolo woo Jehofa a o dirilego letšatšing leo. Ka mo go swanago, dithapelo tša rena di swanetše go bontšha gore re tshwenyega ka ba bangwe gotee le go leboga go tšwa pelong.
Go Bontšha Kgodišego le go Phakgama
9. Eliya o ile a laela mohlokomedi wa gagwe go dira’ng, gona ke dika dife tše pedi tšeo re tlago go di hlahloba?
9 Eliya o be a kgodišegile gore Jehofa o tla gata mogato wa go fediša komelelo, eupša o be a sa kgodišege gore Jehofa o tla gata mogato woo neng. Ka gona, moporofeta yo o ile a dira’ng ge a sa letetše seo? Ela hloko seo pego e se bolelago, e re: “A bolela le mohlokomedi wa gagwe a re: ‘Rotoga hle. Lebelela ka thoko ya lewatleng.’ Ka gona a rotoga a lebelela ke moka a re: ‘Ga go na selo.’ Eliya a re go yena: ‘Boelela gape.’ A dira bjalo ka makga a šupago.” (1 Dikg. 18:43) Mohlala wa Eliya o re ruta bonyenyane dithuto tše pedi. Sa pele, ela hloko kgodišego ya moporofeta yo. Sa bobedi, o ele hloko go phakgama ga gagwe.
Eliya o ile a fagahlela go tsoma bohlatse bja gore Jehofa o be a le kgauswi le go gata mogato
10, 11. (a) Eliya o ile a bontšha ka ditsela dife gore o bota dikholofetšo tša Jehofa? (b) Ke ka baka la’ng re ka ba le kgodišego e swanago?
10 Ka ge Eliya a be a botile dikholofetšo tša Jehofa, o ile a dula a nyaka bohlatse bja gore go na le seo Jehofa a tlago go se dira. O ile a roma mohlokomedi wa gagwe gore a ye ntlheng e phagamego ya thaba gore a lebeledišiše go bona pontšho le ge e le efe ya gore pula e kgauswi le go na. Ge a boile, mohlanka o ile a mo nea pego ye yeo e sa kgahlišego: “Ga go na selo.” Go be go sa bonale pula yeo e tlago gomme mohlomongwe leratadima le be le se na maru. Bjale, na o lemogile selo se sengwe seo se sa tlwaelegago? Gopola, Eliya o be a sa tšwa go botša Kgoši Ahaba gore: “Go kwala modumo wa pula.” Moporofeta yo o be a ka bolela bjang selo se bjalo mola go be go sa bonagale maru a pula?
11 Eliya o be a tseba kholofetšo ya Jehofa. Ka ge e be e le moporofeta wa Jehofa le moemedi wa gagwe, o be a kgodišegile gore Modimo wa gagwe o be a tla phethagatša lentšu la Gagwe. Eliya o be a kgodišegile
12. Eliya o ile a bontšha bjang gore o be a phakgame gomme o ile a arabela bjang ge a botšwa gore go na le leru letee le lenyenyane?
12 Se se latelago, ela hloko kamoo Eliya a bego a phakgame ka gona. O ile a roma mohlanka wa gagwe gape, e sego gatee goba gabedi, eupša gašupa! Re ka akanya mohlanka yoo a lapišwa ke go boelela gantšintši, eupša Eliya o ile a dula a fagahletše go bona pontšho gomme ga se a ka a langwa. Mafelelong, ka morago ga go boelela gašupa, mohlanka o ile a bega gore: “Bona! Go na le leru le lenyenyane leo le hlatlogago lewatleng leo le etšago seatla sa motho.” Na o ka kgona go bona mohlanka yoo, a otlolotše letsogo la gagwe gomme a diriša seatla sa gagwe go lekanya bogolo bja leru letee le lenyenyane leo le rotogago Lewatleng le Legolo? Go ka direga gore leru leo e be e se la bohlokwa go mohlanka yo. Lega go le bjalo, go Eliya leru leo le be le le bohlokwa kudu. Ka nako yeo o ile a nea mohlanka wa gagwe ditaelo tše tše akgofilego: “Rotoga o yo botša Ahaba o re: ‘Pana koloi! Theoga e le gore pula e se tlo go nela!’”
13, 14. (a) Re ka ekiša bjang go phakgama ga Eliya? (b) Re na le mabaka afe a go dira dilo ka go akgofa?
13 Eliya o re beetše mohlala o matla gape. Le rena re phela nakong yeo Modimo a tlago go gata mogato kgauswinyane go phethagatša morero wa gagwe wo a o boletšego. Eliya o be a letetše gore komelelo e fele; bahlanka ba Modimo lehono ba letetše go fela ga tshepedišo ye ya dilo ya lefase e kgopo. (1 Joh. 2:17) Go ba go fihla ge Jehofa Modimo a gata mogato, re swanetše go dula re phakgame go etša Eliya. Morwa wa Modimo Jesu, o eleditše balatedi ba gagwe ka gore: “Ka baka leo, dulang le phakgame gobane ga le tsebe letšatši leo Morena wa lena a tlago ka lona.” (Mat. 24:42) Na Jesu o be a bolela gore balatedi ba gagwe ba be ba tloga ba ka se tsebe gore bofelo bo be bo tla tla neng? Aowa, ka gobane o hlalositše tsela yeo lefase le bego le tla ba ka yona pele bofelo bo fihla. Ka moka ga rena re ka bona go phethagala ga pontšho ye e boletšwego ka botlalo ya “bofelo bja tshepedišo ya dilo.”
Lerunyana letee le be le lekane go kgodiša Eliya gore go na le seo Jehofa a tlago go se dira. Dipontšho tša mehla ya bofelo di re nea mabaka a kwagalago a go dira dilo ka go akgofa
14 Sebopego se sengwe le se sengwe sa pontšho yeo se re nea bohlatse bjo matla le bjo bo kgodišago. Na bohlatse bjoo ke bjo bo lekanego go re tutueletša go gata mogato ka go akgofa tirelong ya rena go Jehofa? Leru letee le lenyenyane leo le rotogago lewatleng le be le lekane go ka kgodiša Eliya gore Jehofa o be a le kgauswi le go gata mogato. Na seo moporofeta yo a botegago a bego a se letetše se ile sa phethagala?
Jehofa o Tliša Kimollo le Ditšhegofatšo
15, 16. Ke ditiragalo dife tšeo di ilego tša direga ka lebelo gomme Eliya o swanetše go ba a ile a nagana’ng ka Ahaba?
15 Pego e re botša gore: “Ya re ka yona nako yeo magodimo a swifala ka maru, gwa ba le phefo ke moka pula ya matlorotloro ya tšhologa. Ahaba a otlela koloi ya gagwe a ya Jeseriele.” (1 Dikg. 18:45) Dilo di ile tša thoma go direga ka lebelo le le makatšago. Ge mohlanka wa Eliya a sa begela Ahaba molaetša o tšwago go moporofeta, lerunyana lela le ile la gola, la tlatša leratadima le go le swifatša. Gwa ba le phefo e kgolo. Mafelelong, ka morago ga nywaga e meraro le seripa, pula e ile ya na nageng ya Isiraele. Mobu o omeletšego o ile wa monya marothi a pula. Ge pula e thoma go tšhologa ka matla, noka ya Kishoni e ile ya tlala gomme ga go pelaelo gore e ile ya hlatswa madi a baporofeta ba Baali bao ba bego ba bolailwe. Baisiraele bao ba sa kwego le bona ba ile ba newa sebaka sa go fediša borapedi bja Baali nageng.
16 Ruri se ke seo Eliya a bego a letetše gore se tla dirwa! Mohlomongwe o be a ipotšiša gore Ahaba o tla arabela bjang ge dilo di fetoga. Na Ahaba o be a tla fetoga gomme a furalela borapedi bjo bo šilafatšago bja Baali? Ditiragalo tša letšatšing leo di be di neile mabaka a matla a go dira diphetogo tše bjalo. Ke therešo gore re ka se tsebe seo Ahaba a bego a se nagana ka nako yeo. Pego e re botša feela gore kgoši ‘e ile ya otlela koloi ya ya Jeseriele.’ Na e be e ithutile selo se sengwe? Na e be e ikemišeditše go fetoša ditsela tša yona? Ditiragalo tša ka morago di bontšha gore karabo ke aowa. Lega go le bjalo go be go sa na le seo Ahaba le Eliya ba bego ba sa tlo se bona.
17, 18. (a) Go diragetše’ng ka Eliya tseleng ya go ya Jeseriele? (b) Ke’ng seo se bego se kgahliša ka go kitima ga Eliya go tloga Karamele go ya Jeseriele? (Bona le mongwalo wa tlase.)
17 Moporofeta wa Jehofa o ile a sepela ka yona tsela yeo Ahaba a sepetšego ka yona. O be a letetšwe ke leeto le letelele, tseleng e kolobilego le ya leswiswi. Ke moka go ile gwa direga mohlolo.
18 “Seatla sa Jehofa sa ba le Eliya, moo a ilego a itlema matheka gomme a kitima pele ga Ahaba go ba go fihla Jeseriele.” (1 Dikg. 18:46) Go molaleng gore “seatla sa Jehofa” se be se thuša Eliya ka tsela ya mohlolo. Jeseriele e be e le bokgole bja dikhilomithara tše 30, le gona Eliya e be e šetše e le mokgalabje. * Nagana feela ka moporofeta yoo a tlema seaparo sa gagwe se setelele lethekeng e le gore a kgone go kitima ka bolokologi tseleng yeo e kolobilego
19. (a) Matla ao Modimo a ilego a a nea Eliya a ka re gopotša boporofeta bofe? (b) Eliya o be a kgodišegile ka’ng ge a be a kitimela Jeseriele?
19 Ruri se e swanetše go ba e be e le tšhegofatšo e kgolo go Eliya! E swanetše go ba e be e le mo go thabišago go ikwa a na le matla le matšato a bjalo, mohlomongwe a go feta ao a bego a na le wona ge e be e sa le yo mofsa. Re ka gopola boporofeta bjo bo kgonthišetšago batho bao ba botegago gore ba tla ba le bophelo bjo bo phethagetšego le matla lefaseng la Paradeise leo le tlago. (Bala Jesaya 35:6; Luka 23:43) Ge Eliya a be a kitima tseleng e kolobilego, ruri o be a kgodišegile gore o be a amogelwa ke Tatagwe, Modimo a nnoši wa therešo e lego Jehofa!
20. Re swanetše go dira’ng gore Jehofa a re šegofatše?
20 Jehofa o fagahletše go re šegofatša. E le gore a dire bjalo, go nyakega gore re dire maiteko ka moka. Ka go swana le Eliya, re swanetše go dula re phakgame, re lekole bohlatse bjo matla bjo bo bontšhago gore Jehofa o kgauswi le go gata mogato dinakong tše tše kotsi le tše di akgofilego. Go etša Eliya, re na le mabaka ka moka a go ba le kgodišego e feletšego dikholofetšong tša Jehofa “Modimo wa therešo.”
^ par. 18 Kapejana ka morago ga se, Jehofa o be a tla laela Eliya gore a tlwaetše Elisha, yo a bego a tla tsebja e le “yo a bego a tšhela meetse diatleng tša Eliya gore a hlape.” (2 Dikg. 3:11) Elisha o ile a šoma e le mohlanka wa Eliya gomme go molaleng gore o be a thuša mokgalabje yo.


text:
BAFSA BA A BOTŠIŠA
Nka Phema Bjang go Nona?
Beibele e kgothaletša gore re be bao ba “
lekanetšego mekgweng.” (1 Timotheo 3:2) Seo se akaretša mekgwa ya gago ya go ja gabotse. Ka gona, go re’ng o sa leke dilo tše di latelago?
Ekwa mpa ya gago. Julia wa nywaga e 19 o re: “
Ke be ke tlwaetše go ipotša gore ke tlo ja go fihla mo, eupša ga bjale ke kgaotša go ja ge mpa e tletše.”
Phema dijo tšeo di se nago phepo. Peter wa nywaga e 21 o re: “
Ka ge ke kgaoditše go nwa dino tše di nago le swikiri kudu, ke fokoditše boima bja mmele wa ka ka dikhilograma tše hlano ka kgwedi feela!”
Fetoša mekgwa e mebe ya go ja. Erin wa nywaga e 19 o re: “
Ke leka ka gohle go sola gatee feela gomme ke se boele ke nyaka tše dingwe.”
Kamoo o ka Atlegago ka Gona: Eja ka nako! Ge o ka se dire bjalo, o tla swarwa ke tlala ke moka wa ja kudu.
Ge e le gabotse, batho ba bangwe bao ba rego: “Ke swanetše go phema go nona,” ga ba itebelele ka tsela e nepagetšego. Ga ba na bothata ka tsela yeo ba lego ka yona. Lega go le bjalo, go thwe’ng ge e ba o nyaka go fokotša boima bja mmele? Bona seo se thušitšego ngwanenyana yo a bitšwago Catherine.
“Ke be ke nonne kudu ge ke be ke le mahlalagading, e lego seo ke bego ke sa se rate. Ke be ke sa rate tsela yeo ke lego ka yona le go ikwa ka yona!
“Nako le nako, ke be ke leka go fokotša mmele ka go ja dijo tše itšego feela, eupša ka morago ga nako ke fo boela ke none. Ka gona ge ke be ke na le nywaga e 15, ke be ke nyaka go dira diphetogo. Ke be ke nyaka go fokotša mmele ka tsela ya maleba—e lego tsela yeo ke tlago go e kgomarela bophelo bja ka ka moka.
“Ke ile ka reka puku yeo e bolelago ka go ja gabotse le mekgwa e mebotse ya go itšhidulla gomme ke ile ka diriša seo ke bego ke se bala. Ke be ke ikemišeditše gore le ge ke be nka itima dilo tšeo ke di ratago goba ka nyamišwa ke yo mongwe, ke be nka se tlogele.
“O a tseba go ile gwa direga’ng? Ke ile ka fokotša mmele! Ka ngwaga o tee feela, ke ile ka fokotša dikhilograma tše 27. Ke na le nywaga e mebedi ke na le mmele wo ke o ratago. Ke be ke sa kgolwe gore se se ka direga!
“Ke nagana gore ga se ka thušwa feela ke go fetoša tsela yeo ke jago ka yona—eupša ke ile ka fetoša tsela ya ka ya bophelo.”—Catherine wa nywaga e 18.


text:
Na ke Swanetše go Tlogela Sekolo?
Seo o swanetšego go nagana ka sona ke se
Molao wa nageng ya geno o nyaka gore barutwana ba tsene sekolo go fihla ka mphato ofe? Na o šetše o fihlile mphatong woo? Ge e ba o hlokomologa keletšo ya Beibele ya gore o “
ikokobeletše balaodi ba bagolo” gomme o kgaotša go ithuta pele o fihla mphatong woo, gona o tlogela sekolo.—Baroma 13:1.
Na o fihleletše dipakane tša gago tša thuto? Ke dipakane dife tšeo o nyakago thuto ya gago e go thuša go di fihlelela? Na ga o kgonthišege gore ke dife? O swanetše go di tseba! Go sego bjalo, o swana le motho yo a nametšego terene eupša a sa tsebe moo a nyakago go ya gona. Ka gona, dula fase le batswadi ba gago gomme le ahlaahleng karolo e lego ka mo tlase yeo e rego, “Dipakane tša ka tša Thuto.” Ge e ba o kgaotša go tsena sekolo pele o ka fihlelela dipakane tša thuto tšeo wena le batswadi ba gago le dirilego phetho ya gore o di fihlelele, gona o tlogela sekolo.
Go re’ng o ikwa o nyaka go tlogela sekolo? Go ka direga gore a mangwe a mabaka a gago ke gore o nyaka go thuša ba lapa la geno ka tša ditšhelete goba go tsenela modiro wa boithaopi. Mabaka a boithati e ka ba a gore o nyaka go phema ditlhahlobo goba go tšhabela mešomo ya sekolo ya gae. Tlhohlo ke go lemoga seo se tlogago se go šušumeletša go tlogela sekolo—ge e ba ke mabaka a kwagalago goba ke a boithati. Ge e ba o tlogela sekolo e le feela go tšhabela mathata, o tla lebeletšana le a magolo le go feta.
Go tlogela sekolo go swana le go fologa terene pele o fihla mo o yago. O ka ba o se wa dula ka go iketla ka tereneng yeo e bile banamedi ba se na bogwera, eupša ge o ka e fologa e sa sepela, go molaleng gore o ka se fihle moo o yago e bile o ka ikgobatša wa go šiiša. Ka mo go swanago, ge e ba o tlogela sekolo, o tla thatafalelwa kudu ke go hwetša mošomo. Le ge e ba o ka o hwetša, o ka go lefa ganyenyane go fetwa ke woo o bego o ka o hwetša ge nkabe o feditše sekolo.
Go e na le gore o tlogele sekolo, ka go se fele pelo rarolla mathata ao o lebeletšanago le ona sekolong. Ka go dira bjalo, o tla ba le kgotlelelo e bile o tla ba o itokišeleditše gakaone go lebeletšana le mathata a mohuta woo ge o šetše o šoma.
Dipakane tša ka tša Thuto
Lebaka la bohlokwa kudu la go hwetša thuto ke go go lokišeletša go hwetša mošomo woo o tlago go go thuša go iphediša le go hlokomela lapa le ge e le lefe leo o ka feleletšago o na le lona. (2 Bathesalonika 3:10, 12) Na o šetše o phethile gore o nyaka mošomo wa mohuta mang, le kamoo nako yeo o e fetšago o le sekolong e ka go thušago go itokišeletša seo? Go go thuša go bona ge e ba thuto ya gago e go lebiša tseleng e nepagetšego, araba dipotšišo tše di latelago:
Bokgoni bja ka ke bofe? (Ka mohlala, na o kgona go dirišana le batho gabotse? Na o thabela go šoma ka diatla, goba go dira dilo goba go di lokiša? Na o na le bokgoni bja go ahlaahla mathata le go a rarolla?)
Ke mešomo ya mohuta ofe yeo e tla ntumelelago go diriša bokgoni bja ka?
Go na le dibaka dife tša mošomo moo ke dulago gona?
Ke eng seo ke ithutelago sona ga bjale seo se tlago go ntokišeletša go hwetša mošomo?
Gona bjale ke na le dikgetho dife tša thuto tšeo di ka nthušago go fihlelela dipakane tša ka ka katlego?
Gopola gore pakane ya gago ke go fetša sekolo o hweditše thuto yeo o ka e dirišago. Ka gona, o se ke wa dira dilo ka tsela e feteletšego ke moka wa ba morutwana yo a tsenago sekolo a sa fetše—wa dula setimeleng go ya go ile o tšhabela boikarabelo bja go ba motho yo mogolo.
Ithute ka mo go oketšegilego
Dipotšišo tša Bafsa, Bolumo 1
Tše dingwe tša ditaba tšeo di ahlaahlwago ka pukung ye di mabapi le bjala le dihlaretagi, thobalano e gobogilego, go ratana gotee le lefereyo.


text:
FEBRUARY 27, 2015
UNITED STATES
Dihlatse di Thopa Difoka tše Dikgolo ka ge di Agile Meago Yeo e sa Senyego Tikologo
NEW YORK—Dihlatse tša Jehofa tšeo di tsebjago kudu ka modiro wa tšona wa go ruta Beibele lefaseng ka bophara, di thopile difoka ka ge di agile meago yeo e sa senyego tikologo.
Mokgatlo wa Green Building Initiative (GBI) wo o kgothaletšago go aga meago yeo e sa senyego tikologo o neile ofisi ya lekala la Wallkill, New York disetifikeiti tša meago e mebedi ya lekala le, e lego Moago wa Bodulo wa F wo o lego Watchtower Farms, wo o fedilego mafelelong a ngwaga wa 2012 gotee le Moago wa Diofisi wa Wallkill wo o fedilego ka 2014. Meago ye ka bobedi e thopile sefoka sa maemo a godimo sa Four Green Globes, e lego lenaneo la go hlahloba ge e ba meago e sa senye tikologo.
Shaina Sullivan, e lego Molaodimogolo wa Lefapha la Dipapatšo wa GBI, o re: “Lefaseng ka bophara ke meago e sego kae yeo e hlahlobilwego lenaneong la go aga meago yeo e sa senyego tikologo yeo e thopilego sefoka sa maemo a godimo sa Four Green Globes.” Moh. Sullivan o okeditše ka gore Moago wa Diofisi tša Wallkill “ke diofisi tša mathomothomo New York State tša go hwetša sefoka se sa maemo a godimo.” Jenna Middaugh, Molaodi wa mokgatlo wa GBI, o boletše gore: “Go meago ka moka e 23 [ya mo United States] yeo e kilego ya newa sefoka sa Four Green Globes go tloga ka 2006, Moago wa diofisi wa Wallkill o hweditše dipoelo tša godimo ka diperesente tše 94.”
Mokgatlo wa GBI o diriša lenaneo la Green Globes go hlahloba meago le go nea disetifikeiti ka go romela motho yo a tlago go hlahloba go bona ge e ba e agilwe ka tsela yeo e sa senyego tikologo. Bakeng sa go hwetša sefoka sa Green Globes go nyakega gore meago e agwe ka tsela yeo e tlago go seketša go dirišwa ga meetse, go fokotša go dirišwa ga mohlagase, go se šilafatše moya, go fokotša go diriša dilo tša tlhago ka go kgetha dilo tša maleba tša go aga le meago yeo e tsenyago moya gabotse.
David Bean, mookamedi wa modiro wa go aga meagong ya Dihlatse United States, o re: “Go thopa difoka tše ke bohlatse bja gore re diriša dilo tša maemo a godimo medirong ya rena ka moka ya go aga. Re sa dutše re diriša mokgwa wo go aga ntlokgolo ya rena ya Warwick, New York.”
Zeny St. Jean, yo a okamelago mediro ya go aga lefaseng ka bophara ya Dihlatse tša Jehofa o boletše gore: “Le ge modiro wa rena o mogolo e le go ruta Beibele, re thabela difoka tše ka ge di bontšha gore ditsebi tša tikologo di lemoga gore re katanela go aga meago yeo e sa senyego tikologo lefaseng ka bophara.”
Ba Ditaba:
Bakeng sa Ditšhabatšhaba: J. R. Brown, Ofisi ya Boditšhabatšhaba, mogala +1 718 560 5000


text:
KGAOLO YA BORARO
Morero wa Modimo ka Batho ke Ofe?
1. Morero wa Modimo ka batho ke ofe?
MODIMO o na le morero o mobotse ka batho. O bopile monna wa pele le mosadi, e lego Adama le Efa, gore ba dule serapeng se sebotse. Morero wa gagwe e be e le gore ba be le bana, ba dire lefase ka moka gore e be paradeise le go hlokomela diphoofolo.
2. (a) Re tseba bjang gore Modimo o tla phetha seo a se rerilego? (b) Beibele e re’ng ka go phela ka mo go sa felego?
2 Na o nagana gore ka letšatši le lengwe re tla dula paradeiseng? Jehofa o re botša ka morero wa gagwe gore: “Ke o hlamile, e bile ke tla o phetha.” (Jesaya 46:9-11; 55:11) Ee, o tla dira seo a se rerilego, gomme ga go na seo se tlago go mo thibela. Jehofa o bolela gore o be a na le morero ka lefase ge a le bopa. Ga ‘se a le bopela lefeela.’ (Jesaya 45:18) O nyaka gore batho ba dule lefaseng ka moka. Ke batho ba mohuta ofe bao Modimo a nyakago gore ba dule mo lefaseng, gona o nyaka gore ba dule nako e kaaka’ng? Beibele e re: “Baloki [goba, bao ba kwago] bona e tla ba beng ba lefase, ba tla dula mo go lona ka mo go sa felego.”
3. Ka ge batho ba babja le go hwa, o ka ipotšiša’ng?
3 Eupša lehono batho ba a babja le go hwa. Mafelong a mantši, ba a lwa le go bolayana. Ruri se ga se seo Modimo a se rerilego. Ka gona, go diregile’ng gona ka baka la’ng? Ke Beibele feela e ka re hlalosetšago.
LENABA LA MODIMO
4, 5. (a) Ke mang a ilego a bolela le Efa a diriša noga serapeng sa Edene? (b) Go tla bjang gore motho yo a botegago a fetoge lehodu?
4 Beibele e re botša gore Modimo o na le lenaba leo le “bitšwago Diabolo le Sathane.” Sathane o ile a diriša noga go bolela le Efa serapeng sa Edene. (Kutollo 12:9; Genesi 3:1) O ile a dira gore go bonagale eka noga e be e bolela.
5 Ka gona, na Modimo o bopile Sathane Diabolo? Aowa! Morongwa yo a bego a le legodimong ge Modimo a be a lokišeletša Adama le Efa lefase o ile a fetoga a ba Diabolo. (Jobo 38:4, 7) Seo se kgonegile bjang? Ka mohlala, go tla bjang gore motho yo a botegago a fetoge lehodu? Ga a belegwe e le lehodu, eupša o kganyoga, goba o nyaka, selo seo e sego sa gagwe. O dulela go nagana ka sona, gomme kganyogo ya gagwe e fošagetšego e ba matla. Ke moka, ge a hwetša sebaka, o utswa selo seo. O iphetošitše lehodu.
6. Go tlile bjang gore morongwa yo a itšego a fetoge lenaba la Modimo?
6 Se ke seo se ilego sa diragalela morongwa yoo. Ka morago ga gore Jehofa a bope Adama le Efa, o ile a ba botša gore ba be le bana gomme ba “tlale lefase.” (Genesi 1:27, 28) Morongwa yoo a ka ba a ile a nagana gore, ‘Batho bao ka moka ba ka rapela nna go e na le gore ba rapele Jehofa!’ Ge a be a dutše a nagana kudu ka taba ye, go kganyoga seo e lego sa Jehofa go ile gwa gola. Morongwa yoo o be a nyaka gore batho ba mo rapele. Ka gona o ile a botša Efa maaka gomme a mo timetša. (Bala Genesi 3:1-5.) Ka go dira seo, o ile a fetoga Sathane Diabolo, lenaba la Modimo.
7. (a) Ke ka baka la’ng Adama le Efa ba ile ba hwa? (b) Ke ka baka la’ng re tšofala le go hwa?
7 Adama le Efa ba ile ba se kwe Modimo gomme ba ja seenywa seo a bego a ba boditše gore ba se ke ba se ja. (Genesi 2:17; 3:6) Ba ile ba direla Jehofa sebe, gomme ge nako e dutše e eya ba hwa, bjalo ka ge Jehofa a be a boletše. (Genesi 3:17-19) Bana ba Adama le Efa e be e le badiradibe, ka gona ba ile ba hwa. (Bala Baroma 5:12.) Go re thuša go kwešiša gore ke ka baka la eng bana ba Adama le Efa le bona e be e le badiradibe, ela hloko mohlala wo. Anke o nagane o paka lofo ya borotho ka paneng yeo e potegilego. Borotho bjoo bo tla tšwa bo potegile go swana le yona pane yeo. Ka morago ga gore Adama a se kwe Modimo, o ile a fetoga modiradibe. Ka ge re le bana ba Adama, ka moka ga rena re badiradibe, goba ka mantšu a mangwe re potegile go swana le yena. Le gona ka ge ka moka ga rena re le badiradibe, re a tšofala le go hwa.
8, 9. (a) Sathane o be a nyaka gore Adama le Efa ba dumele eng? (b) Ke ka baka la’ng Jehofa a se a ka a bolaya marabele le semeetseng?
8 Sathane o ile a thoma go rabela go Jehofa ge a be a dira gore Adama le Efa ba se ke ba kwa Modimo. O be a nyaka gore Adama le Efa ba dumele gore Jehofa ke moaketši, mmuši yo kgopo yo a bego a sa nyake dilo tšeo di tlago go ba hola. Sathane o be a re batho ga ba hloke Modimo gore a ba botše seo ba swanetšego go se dira le gore Adama le Efa ba swanetše go itirela phetho ya se se nepagetšego le se se fošagetšego. Ka gona, Jehofa o be a tla dira’ng? A ka ba a ile a bolaya marabele ao gomme a fediša borabele. Eupša na seo se be se tla hlatsela gore Sathane o bolela maaka? Aowa, go be go ka se be bjalo.
9 Ka go re’alo, Jehofa ga se a ka a bolaya marabele ao le semeetseng. Go e na le moo, o ile a nea batho nako ya gore ba ipuše. Se se be se tla dira gore go be molaleng gore Sathane o bolela maaka le gore Jehofa o tseba seo se tlago go hola batho. Re tla ithuta ka mo go oketšegilego ka taba ye go Kgaolo 11. Eupša o nagana’ng ka phetho ya Adama le Efa? Na go be go nepagetše gore ba dumele Sathane gomme ba se kwe Modimo? Selo se sengwe le se sengwe seo Adama le Efa ba bego ba na le sona ba be ba se neilwe ke Jehofa. O be a ba neile bophelo bjo bo phethagetšego, legae le lebotse le mošomo wo ba bego ba o thabela. Eupša Sathane o be a se a ka a ba direla selo se sebotse. Ge e ba o be o le moo, nkabe o ile wa dira’ng?
10. Yo mongwe le yo mongwe wa rena o swanetše go itirela kgetho efe ya bohlokwa?
10 Lehono, yo mongwe le yo mongwe wa rena o swanetše go itirela kgetho, le gona bophelo bja rena bo ithekgile ka kgetho yeo. Re ka kgetha go kwa Jehofa e le Mmuši wa rena gomme ra thuša go hlatsela gore Sathane o bolela maaka. Goba re ka kgetha Sathane gore e be mmuši wa rena. (Psalme 73:28; bala Diema 27:11.) Ke batho ba sego kae lefaseng bao ba kwago Modimo. Ge e le gabotse, ga se mmuši wa lefase. Eupša ge e ba Modimo e se mmuši wa lefase le, gona ke mang a bušago lefase?
KE MANG YO A BUŠAGO LEFASE?
11, 12. (a) Re ithuta’ng tabeng ya dilo tšeo Sathane a ilego a di holofetša Jesu? (b) Ke mangwalo afe ao a bontšhago gore Sathane o buša lefase le?
11 Jesu o be a tseba gore ke mang yoo ge e le gabotse a bušago lefase. Lebakeng le lengwe, Sathane o ile “a mmontšha mebušo ka moka ya lefase le letago la yona.” Ke moka Sathane a holofetša Jesu gore: “Dilo tše ka moka ke tla go nea tšona ge o ka wela fase [goba, wa inama] wa nthapela gatee.” (Mateo 4:8, 9; Luka 4:5, 6) Ipotšiše gore: ‘Ge e ba mebušo yeo e be e se ya Sathane, na o be a ka re o tla e nea Jesu?’ Aowa. Mebušo ka moka ke ya Sathane.
12 O ka ipotšiša gore: ‘Go tla bjang gore Sathane e be mmuši wa lefase? Na Jehofa Modimo Ramatlaohle ga se yena a hlodilego legohle?’ (Kutollo 4:11) Ee, ke yena, eupša Jesu o ile a bitša Sathane ka go lebanya gore ke “mmuši wa lefase le.” (Johane 12:31; 14:30; 16:11) Moapostola Paulo o ile a bitša Sathane Diabolo gore ke “modimo wa lefase le.” (2 Bakorinthe 4:3, 4) Le gona moapostola Johane o ngwadile gore “lefase ka moka le rapaletše matleng a yo kgopo.”
LEFASE LA SATHANE LE TLA FEDIŠWA BJANG?
13. Ke ka baka la’ng re hloka lefase le lefsa?
13 Lefase le le ba kotsi le go feta. Re bona dintwa, go se botege, boikaketši le bošoro gohle. Batho ba ka se kgone go rarolla mathata a ka moka, le ge ba ka dira sohle seo ba ka se kgonago. Eupša kgauswinyane Modimo o tla fediša lefase le le lebe ka ntwa ya Haramagedone, gomme a tliša lefase le lefsa la go loka.
14. Modimo o kgethile mang gore e be Kgoši ya Mmušo wa Gagwe? Beibele e boletše’ng e sa le pele ka Jesu?
14 Jehofa o kgethile Jesu Kriste go ba Kgoši ya Mmušo wa Gagwe wa legodimong. Mengwaga e dikete e fetilego, Beibele e boletše e sa le pele gore Jesu o tla buša e le “Kgošana ya Khutšo” le gore mmušo wa gagwe o tla buša ka mo go sa felego. (Jesaya 9:6, 7) Jesu o rutile balatedi ba gagwe go rapelela mmušo wo ge a be a re: “Mmušo wa gago a o tle. Thato ya gago a e direge le mo lefaseng bjalo ka ge e direga legodimong.” (Mateo 6:10) Go Kgaolo 8, re tlo ithuta kamoo Mmušo wa Modimo o tlago go tšeela mebušo ya lefase legato. (Bala Daniele 2:44.) Ke moka Mmušo wa Modimo o tla fetoša lefase gore e be paradeise e botse.
LEFASE LE LEFSA LE KGAUSWI!
15. “Lefase le lefsa” ke eng?
15 Beibele e holofetša gore: “Go na le magodimo a mafsa le lefase le lefsa tše re di letetšego,” gomme “toko e tla aga go tšona.” (2 Petro 3:13; Jesaya 65:17) Ka dinako tše dingwe ge Beibele e bolela ka “lefase,” e bolela ka batho bao ba dulago mo lefaseng. (Genesi 11:1) Ka gona “lefase le lefsa” la go loka ke batho ka moka bao ba kwago Modimo le bao a ba šegofatšago.
16. Ke mpho efe e kgahlišago yeo Modimo a tlago go e nea bao ba tlago go phela lefaseng le lefsa, gomme re swanetše go dira’ng gore re e hwetše?
16 Jesu o holofeditše gore bao ba tlago go phela lefaseng le lefsa la Modimo ba tla newa “bophelo bjo bo sa felego.” (Mareka 10:30) Re swanetše go dira’ng gore re hwetše mpho ye? Hle bala Johane 3:16 le 17:3 gore o hwetše karabo. Ga bjale anke re bone gore Beibele e re bophelo bo tla ba bjang lefaseng la Paradeise.
17, 18. Re tseba bjang gore go tla ba le khutšo gohle mo lefaseng le gore re tla ikwa re šireletšegile?
17 Bobe, ntwa, bosenyi le bošoro di tla ba di fedišitšwe. Go tla ba go se sa na batho ba kgopo goba ba babe mo lefaseng. (Psalme 37:10, 11) Modimo o tla “fediša dintwa go fihla pheletšong ya lefase.” (Psalme 46:9; Jesaya 2:4) Lefase le le tla ba le tletše ka batho bao ba ratago Modimo le bao ba mo kwago. Go tla ba le khutšo ka mo go sa felego.
18 Batho ba Jehofa ba tla ikwa ba šireletšegile. Mehleng ya ge Beibele e be e ngwalwa, ge Baisiraele ba be ba ekwa Modimo, ba be ba ikwa ba bolokegile ka gobane o be a ba šireletša. (Lefitiko 25:18, 19) Ge re le Paradeiseng, re ka se boife selo le ge e le sefe goba motho le ge e le ofe. Ka mehla re tla ikwa re šireletšegile!
19. Ke ka baka la’ng re ka kgodišega gore go tla ba le dijo tše dintši lefaseng le lefsa la Modimo?
19 Go tlo ba le dijo tše dintši. Beibele e re: “Go tla ba le mabele a mantši mo lefaseng; dintlheng tša dithaba go tla ba le motlalo wa mabele.” (Psalme 72:16) Jehofa “Modimo wa rena, o tla re šegofatša,” gomme “lefase lona le tla tšweletša dienywa tša lona.”—Psalme 67:6.
20. Re tseba bjang gore lefase e tla ba paradeise?
20 Lefase ka moka e tla ba paradeise. Batho ba tla ba le dintlo tše dibotse le dirapa tše di kgahlišago. (Bala Jesaya 65:21-24; Kutollo 11:18.) Lefase ka moka e tla ba le lebotse go swana le serapa sa Edene. Jehofa o tla dula a re nea dilo ka moka tšeo re di hlokago. Beibele e mo hlalosa ka gore: “O bula seatla sa gago wa kgotsofatša kganyogo ya sephedi se sengwe le se sengwe.”
21. Re tseba bjang gore go tla ba le khutšo magareng ga batho le diphoofolo?
21 Go tla ba le khutšo magareng ga batho le diphoofolo. Diphoofolo di ka se sa gobatša batho. Bana ba tla ikwa ba šireletšegile, gaešita le ge ba na le diphoofolo tšeo di lego kotsi lehono.
22. Jesu o tla direla batho bao ba babjago eng?
22 Ga go na yo a tla babjago. Ge Jesu a be a le mo lefaseng, o ile a fodiša batho ba bantši. (Mateo 9:35; Mareka 1:40-42; Johane 5:5-9) Eupša ka ge e le Kgoši ya Mmušo wa Modimo, o tla fodiša batho ka moka. Le ka mohla go ka se be le yo a rego: “Ke a babja.”
23. Modimo o tla dira’ng ka bao ba hwilego?
23 Bahu ba tla tsošwa. Modimo o holofetša gore o tla tsoša batho ba dimilione bao ba hwilego. “Go tla ba le tsogo ya ba lokilego gotee le ba sa lokago.”
24. O ikwa bjang ka go tlo phela Paradeiseng?
24 Ka moka ga rena re na le kgetho. Re ka kgetha go ithuta ka Jehofa gomme ra mo hlankela, goba re ka fo dira seo re se nyakago. Ge e ba re kgetha go hlankela Jehofa, re ka ba le bokamoso bjo bo kgahlišago. Ge monna yo a itšego a be a kgopela Jesu gore a mo gopole ge a hwile, Jesu o ile a mo holofetša gore: “O tla ba le nna Paradeiseng.” (Luka 23:43) Anke re ithuteng ka mo go oketšegilego ka Jesu Kriste le kamoo a tlago go phethagatša dikholofetšo tša Modimo tše di kgahlišago.


text:
Na go na le Seo Beibele e se Bolelago ka go Ntšha Mpa?
Karabo ya Beibele
Modimo o tšea bophelo e le bjo bokgethwa e bile o lebelela gaešita le ngwana yo a sa thomago go bopega e le motho yo a phelago.
Kgoši Dafida o ile a budulelwa go ngwala mabapi le Modimo gore: “Mahlo a gago a mpone ke sa thoma go bopega.” (Psalme 139:16) Modimo o boletše gore motho o tla bonwa molato ge a ka gobatša ngwana yo a sego a hlwa a belegwa. Ka gona, go yena go bolaya ngwana yo a sego a hlwa a belegwa go swana le go bolaya motho.—Ekisodo 20:13; 21:22, 23.
Lega go le bjalo, go thwe’ng ge e ba boemo bja tšhoganetšo nakong ya go belegwa ga ngwana bo gapeletša banyalani go kgetha magareng ga go dumelela mma gore a phele gomme ngwana a hwe goba gore go phele ngwana gomme mma a hwe? Boemong bjoo, banyalani ba tla swanelwa ke go dira phetho ya gore go phološwe bophelo bja mang.


text:
Go Rulaganywa ka go Dumelelana le Puku ya Modimo
“Jehofa o theile lefase ka bohlale. O tiišitše magodimo ka temogo.”
DIKOPELO: 105, 107
1, 2. (a) Batho ba bangwe ba re’ng ge ba botšwa gore Modimo o na le mokgatlo? (b) Re tlo ahlaahla’ng sehlogong se?
NA Modimo o na le mokgatlo? Batho ba bangwe ba ka re: “Ga go hlokagale gore o be setho sa mokgatlo o itšego gore o go hlahle. Selo feela se o se hlokago ke gore o rate Modimo.” Na dikgopolo tše bjalo di nepagetše? Histori e re botša’ng?
2 Sehlogong se, re tlo ahlaahla bohlatse bjo bo bontšhago gore Jehofa, yena Modimo wa thulaganyo, ke Morulaganyi yo mogologolo. Le gona re tlo ahlaahla kamoo re swanetšego go arabela ka gona ge mokgatlo wa Jehofa o re nea tlhahlo. (1 Bakor. 14:33, 40) Lekgolong la pele la mengwaga C.E. le mehleng ya rena, Mangwalo a thušitše karolo ya lefaseng ya mokgatlo wa Jehofa go dira mošomo o mogolo kudu wa go bolela ditaba tše dibotse. Ka ge re diriša seo Beibele e se bolelago e bile re amogela tlhahlo e tšwago mokgatlong, diphuthego tša rena di hlwekile, di na le khutšo le botee.
JEHOFA, MORULAGANYI YO MOGOLOGOLO
3. Ke’ng se se go kgodišago gore Jehofa ke Morulaganyi yo mogologolo?
3 Dilo tše Modimo a di bopilego di hlatsela gore ke Morulaganyi yo mogologolo. Beibele e re: “Jehofa o theile lefase ka bohlale. O tiišitše magodimo ka temogo.” (Die. 3:19) Re tseba feela “karolwana ya mediro ya gagwe,” e bile re “[kwele] feela mohebehebetšo wa taba ka yena!” (Jobo 26:14) Lega go le bjalo, tsebonyana yeo re nago le yona ka dipolanete, dinaledi le melalatladi ya dinaledi e re gapeletša go dumela gore dilo tše di lego kua magodimong di rulagantšwe ka bokgwari bjo bogolo. (Ps. 8:3, 4) Melalatladi ya dinaledi e na le dinaledi tše dimilionemilione, ka moka ga tšona di sepela lefaufaung ka _thulaganyo. Dipolanete tšona di dikologa letšatši ka thulaganyo go le bjalo ka ge eka di latela melao ya tsela! Go molaleng gore tsela e makatšago yeo legohle le rulagantšwego ka yona e re thuša go bona gore Jehofa, yena “yo a dirilego magodimo [le lefase] ka bohlale,” o swanelwa ke go retwa, go rapelwa le go hlankelwa.
4. Ke ka baka la’ng boramahlale ba paletšwe ke go araba batho dipotšišo tše ba nago le tšona?
4 Boramahlale ba utolotše dilo tše dintši ka legohle le ka lefase la rena, gomme ba re thušitše ka ditsela tše itšego bophelong. Eupša boramahlale ga ba kgone go araba dipotšišo tšeo batho ba bantši ba ipotšišago tšona. Ka mohlala, batho bao ba ithutago ka legohle ba ka se go botše gore go tlile bjang gore legohle le be gona, goba gore ke ka baka la eng batho le diphedi tše dingwe ba phela polaneteng ye. E bile batho ka bobona ga ba kgone go hlalosa gore go reng ba nyaka go phela ka mo go sa felego. (Mmo. 3:11) Ke ka baka la’ng batho ba na le dipotšišo tše dintši gakaakaa, eupša di se tša arabja? Lebaka le lengwe ke gore boramahlale ba bantši le ba bangwe ba ruta batho dilo tše di sa tšwego go Modimo, le gore dilo di itirile. Eupša Jehofa ka Pukung ya gagwe, o araba dipotšišo tšeo batho lefaseng ka moka ba ipotšišago tšona.
5. Melao ya tlhago e re thuša bjang?
5 Melao yeo e sa fetogego yeo Jehofa a e beetšego tlholo ya gagwe e re thuša go phela. Boramehlagase, batho ba go šoma ka diphaephe tša meetse, bahlami ba dilo, bafofiši ba difofane le dingaka
MORULAGANYI KE MODIMO
6. Ke ka baka la’ng re swanetše go letela gore barapedi ba Jehofa ba be le thulaganyo?
6 Ruri legohle le rulagantšwe ka tsela e makatšago! Ka go re’alo, ga re makale ge Jehofa a nyaka gore barapedi ba gagwe ba be le thulaganyo. Ke ka baka leo a re neilego Beibele gore e re hlahle. Ge re ka no phela ntle le thušo ya mokgatlo wa Modimo le melao ya gagwe, re ka se thabe e bile re tla šulafalelwa ke bophelo.
7. Ke’ng se se bontšhago gore Beibele ke puku e rulagantšwego gabotse?
7 Beibele ga e no ba puku yeo e ngwadilwego ke Bajuda le Bakriste. Go e na le moo, ke puku e rulagantšwego gabotse
8. Ke ka baka la’ng re ka re Baisiraele ba be ba rulagantšwe gabotse?
8 Setšhaba sa Isiraele ya bogologolo ke mohlala wa mokgatlo wa Jehofa. Ka mohlala, ka tlase ga molao wa Moshe go be go na le “basadi bao ba bego ba hlankela ka tsela e rulagantšwego mojakong wa tente ya kopano.” (Ek. 38:8) Baisiraele ba be ba sepela ka thulaganyo e bile ba rwala taberenakele ka thulaganyo. Ka morago, Kgoši Dafida o ile a rulaganya Balefi le baperisita ka dihlopha. (1 Dikor. 23:1-6; 24:1-3) Le gona ge Baisiraele ba be ba ekwa Jehofa, ba be ba eba le thulaganyo, khutšo le botee.
9. Ke’ng se se bontšhago gore phuthego ya Bokriste ya lekgolong la pele la mengwaga e be e rulagantšwe gabotse?
9 Phuthego ya lekgolong la pele la mengwaga e be e rulagantšwe gabotse gomme e holwa ke tlhahlo ya sehlopha se se bušago, seo mathomong se bego se bopša ke baapostola. (Dit. 6:1-6) Ka morago, bana babo rena ba oketšegilego ba ile ba thuša sehlopa se se bušago. (Dit. 15:6) Le gona diphuthego di be di newa keletšo le tlhahlo ka mangwalo ao a bego a ngwalwa ka tlhahlo ya Modimo, ao a bego a ngwalwa ke ditho tša sehlopa se se bušago goba bathuši ba sona. (1 Tim. 3:1-13; Tito 1:5-9) Diphuthego di be di holega bjang ge di be di latela tlhahlo ya sehlopha seo se bušago?
10. Mafelelo e be e eba afe ge diphuthego tša lekgolong la pele la mengwaga di be di latela ditaelo tša sehlopha se se bušago? (Bona seswantšho seo se lego mathomong a sehlogo.)
10 Bala Ditiro 16:4, 5. Bana babo rena bao ba bego ba rongwa ke sehlopha se se bušago ba be ba iša diphuthegong ‘ditaelo tšeo baapostola le bagolo bao ba lego Jerusalema ba bego ba dirile phetho ka tšona.’ Ge diphuthego di be di latela ditaelo tšeo, di be di “tšwela pele di matlafatšwa tumelong le go oketšega ka palo letšatši le letšatši.” Ke’ng seo pego ye ya Beibele e re rutago go se dira ka mokgatlong wa Modimo lehono?
NA O LATELA DITAELO?
11. Banna bao ba kgethilwego ba swanetše go arabela bjang tlhahlong yeo e tšwago mokgatlong wa Modimo?
11 Ke’ng seo lehono ditho tša Komiti ya Lekala goba tša Komiti ya Naga, balebeledi ba tikologo le bagolo ba phuthego ba swanetšego go se dira ge ba hwetša taelo e tšwago mokgatlong wa Modimo? Puku ya Jehofa e re laela ka moka gore re mo kwe le go ikokobetša. (Doit. 30:16; Baheb. 13:7, 17) Baswayadiphošo le marabele ga ba nyakege ka mokgatlong wa Modimo, ka gobane ba ka senya diphuthego tša rena tše di nago le lerato, khutšo le botee. Ke therešo gore ga go na Mokriste yo a botegago yo a tla nyakago go bontšha moya wa go se hlomphe le wa borabele wa go swana le wa Dioterefe. (Bala 3 Johane 9, 10.) Ka gona re swanetše go ipotšiša gore: ‘Na ke tiiša tumelo ya Bakristegotee le nna? Na ke amogela kapela tlhahlo yeo re e newago ke bana babo rena bao ba etelelago pele le go e thekga?’
12. Ke diphetogo dife tšeo di dirilwego tseleng yeo bagolo le bahlanka ba bodiredi ba kgethwago ka yona?
12 Nagana ka phetho ya malobanyana mo yeo e dirilwego ke Sehlopha se Bušago. Sehlogo sa “Dipotšišo tše Tšwago go Babadi” ka Morokaming wa November 15, 2014, se ile sa hlalosa diphetogo tša kamoo bagolo le bahlanka ba bodiredi ba kgethwago ka gona. Sehlogo seo se bontšhitše gore sehlopha se se bušago sa lekgolong la pele la mengwaga se ile sa nea balebeledi ba basepedi matla a go kgetha bagolo le bahlanka ba bodiredi. Ka go dumelelana le mokgwa woo, go tloga ka September 1, 2014, balebeledi ba tikologo ba be ba dutše ba kgetha bagolo le bahlanka ba bodiredi. Molebeledi wa tikologo o katanela go tseba banna bao bagolo ba ba boleletšego gomme a šoma le bona tšhemong ge maemo a dumela. Le gona ge e ba ngwanabo rena yo a boleletšwego a nyetše, molebeledi wa tikologo o hlahloba le lapa la gagwe. (1 Tim. 3:4, 5) Sehlopha sa bagolo gotee le molebeledi wa tikologo ba hlahloba ka kelohloko ditshwanelego tša Mangwalo tša bahlanka ba bodiredi le bagolo.
13. Re ka bontšha bjang gore re thekga tlhahlo ya bagolo?
13 Re swanetše go latela tlhahlo ya bagolo yeo e theilwego Beibeleng. Badiši ba bao ba botegago ka mokgatlong wa Modimo ba hlahlwa ke “mantšu a phelago,” goba a holago, ao a tšwago ka Pukung ya Modimo. (1 Tim. 6:3) Nagana ka seo Paulo a se boletšego ka batho ba go hloka thulaganyo ka phuthegong. Batho ba bangwe ba be ba “sa šome le gatee eupša ba tsenatsenana le seo se sa ba kgomego.” Go molaleng gore bagolo ba kile ba ba eletša eupša ba no tšwela pele ba gana keletšo. Phuthego e be e swanetše go dira’ng ka motho yo a bego a dira se? Paulo o ile a nea taelo yeo e rego: “Le dule le mo swaile gomme le tlogeleng go tlwaelana le yena.” Ga se gore keletšo yeo e be e le sehlogo, ka gore e be e re motho yoo a se swarwe eka ke lenaba. (2 Bathes. 3:11-15) Lehono, bagolo ba ka nea polelo ya temošo ka motho yo a ganago go lahla mokgwa o itšego woo o senyago phuthego leina, go swana le ge motho a ratana le motho yo e sego Hlatse. (1 Bakor. 7:39) Wena o arabela bjang ge bagolo ba nea polelo e bjalo? Ge o ekwa gore polelo yeo e bolela ka mang, na o tla tlogela go gwerana le motho yoo? Ge e ba o tloga o rata motho yoo gomme o thekga seo bagolo ba se dirago, o tla dira gore motho yoo a lahle mekgwa ya gagwe e mebe. [1]
THUŠA PHUTHEGO GORE E DULE E HLWEKILE, E NA LE KHUTŠO LE BOTEE
14. Re ka thuša bjang gore phuthego e dule e hlwekile?
14 Re ka thuša gore phuthego e dule e hlwekile moyeng ka go latela tlhahlo yeo e lego ka Lentšung la Modimo. Nagana ka boemo bjo bo ilego bja tšwelela kua Korinthe ya bogologolo. Paulo o kile a šoma ka thata go bolela ditaba tše dibotse motseng wo, e bile o be a rata ‘bakgethwagotee’ le yena ba moo. (1 Bakor. 1:1, 2) Eupša o swanetše go ba a ile a kwa bohloko kudu ge a be a swanetše go rarolla bothata bja bootswa bjo bo bego bo amogelwa ka phuthegong yeo! Paulo o ile a laela bagolo gore ba gafele motho yo bjalo go Sathane
15. Re ka dira’ng gore ka phuthegong go dule go na le khutšo?
15 Go na le bothata bjo bongwe bjo bo bego bo swanetše go lokišwa kua Korinthe. Bana babo rena ba bangwe ba be ba išana dikgorong tša tsheko. Paulo o ile a ba botšiša potšišo e matla yeo e rego: “Ke ka baka la’ng le sa upše la dumela go fošetšwa?” (1 Bakor. 6:1-8) Seo se a direga le lehono. Maemong a mangwe, bana babo rena ba ile ba hloyana ka baka la go wa ga kgwebo yeo e ilego ya dira gore go lobje ditšhelete goba mohlomongwe le go radiiwa. Ba bangwe ba ile ba iša bana babo bona dikgorong tša tsheko, eupša Puku ya Modimo e re thuša go bona gore go kaone go loba dilo go e na le go goboša leina la Modimo goba go senya khutšo ka phuthegong. [2]Ge re nyaka go rarolla mathata a magolo le dikgohlano, re swanetše go latela keletšo ya Jesu. (Bala Mateo 5:23, 24; 18:15-17.) Ge re dira bjalo, re dira gore lapa la barapedi ba Jehofa le dule le na le botee.
16. Ke ka baka la’ng re ka letela gore batho ba Modimo ba be le botee?
16 Puku ya Jehofa e re botša lebaka leo re swanetšego go letela gore batho ba gagwe ba be le botee. Mopsalme yo mongwe o opetše ka gore: “Bona gore ke mo gobotse le mo go kgahlišago gakaakang ge bana ba motho ba dudišana ka botee!” (Ps. 133:1) Ge Baisiraele ba be ba ekwa Jehofa, ba be ba eba le thulaganyo le botee. Ge Modimo a be a bolela e sa le pele ka boemo bja nakong e tlago bja batho ba gagwe o ile a re: “Ke tla ba dira gore ba be le botee bjalo ka mohlape ka lešakeng.” (Mika 2:12) Go oketša moo, Jehofa o ile a bolela e sa le pele ka moporofeta Tsefanya gore: “Ke tla nea merafo leleme le le sekilego [e lego therešo ya Mangwalo], e le gore ka moka e bitše leina la Jehofa gomme e mo direle ka botee.” (Tsef. 3:9) Ruri re leboga tokelo ye e kgolo ya go hlankela Jehofa ka botee!
17. E le gore phuthego e dule e na le botee e bile e hlwekile, bagolo ba swanetše go dira’ng ge motho a dirile sebe?
17 E le gore phuthego e dule e na le botee e bile e hlwekile, bagolo ba swanetše go rarolla ditaba tša boahlodi kapelapela le ka lerato. Paulo o be a tseba gore Modimo ga a kgahlwe ke motho yo a no bolelago gore o a mo rata, le gore ga A kwane le badirabobe. (Die. 15:3) Ka baka leo, Paulo ga se a ka a dikadika go ngwala lengwalo la Bakorinthe ba Pele, e lego lengwalo le matla le le lerato. Lengwalo la Bobedi la Bakorinthe, leo Paulo a le ngwadilego dikgwedi tše itšego ka morago ga la pele, le bontšha gore phuthego yeo e be e lokišitše mathata a yona ka gobane bagolo ba be ba latetše tlhahlo ya gagwe. Ge Mokriste a ka gata kgato e fošagetšego pele a lemoga, banna ba kgethilwego ba swanetše go leka go mmušetša tseleng ka boleta.
18. (a) Keletšo yeo e lego ka Lentšung la Modimo e thušitše diphuthego tša lekgolong la pele la mengwaga ka ditsela dife? (b) Re tlo ahlaahla’ng sehlogong se se latelago?
18 Go molaleng gore keletšo e botse yeo e lego ka Pukung ya Modimo e ile ya thuša Bakriste ba lekgolong la pele la mengwaga kua Korinthe le mafelong a mangwe gore ba dule ba hlwekile, ba na le khutšo le botee ka diphuthegong tša bona. (1 Bakor. 1:10; Baef. 4:11-13; 1 Pet. 3:8) Seo se ile sa thuša bana babo rena le dikgaetšedi ba mehleng yeo go dira wa go tlala seatla modirong wa boboledi. Ke ka baka leo Paulo a bego a ka bolela gore ditaba tše dibotse “di [boletšwe] tlholong yohle yeo e lego tlase ga legodimo.” (Bakol. 1:23) Lehono, re kgona go botša batho lefaseng ka moka ka merero e kgahlišago ya Modimo ka gobane re karolo ya mokgatlo wo o nago le botee. Sehlogo se se latelago se tlo re nea bohlatse bjo bongwe bja gore re hlompha Beibele le gore re ikemišeditše go tumiša Mmuši Morena Jehofa.
^ [1] (serapa 13) Bala puku ya Go Rulaganyetšwa go Dira Thato ya Jehofa, matl. 134-136.
^ [2] (serapa 15) E le gore o tsebe maemo ao go ona Mokriste a ka išago Mokriste yo mongwe kgorong ya tsheko, bala puku ya “Le Duleng Leratong la Modimo,” letl. 223, mongwalo wa ka tlase.


text:
MADIRENG A LEFASE
United States
Go ya ka pego ya Lefapha la tša Tšhireletšego la Naga ya United States, nywageng ya ka godimo ga e lesome e fetilego, bašomi ba tša tšhireletšego ba ile ba amoga batho dilo tše dimilione tše ka bago tše 50 tšeo di sego molaong. Ka 2011 feela, bašomi ba tša tšhireletšego ba ile ba thibela dithunya tše fetago tše 1 200 di nametšwa ka difofaneng. Beng ba dithunya ba bantši ba ile ba bolela gore ba be ba fo ba ba lebetše gore ba swere dithunya.
Brazil
Balaodi ba tša thuto ba thomile go tsenya didirišwa tše dinyenyane kudu tša elektroniki diyunifomong tša sekolo e le gore ba thibele bana go se be sekolong ka ntle le tumelelo. Ge didirišwa tšeo di bontšha gore ngwana o fihlile sekolong, motswadi o hwetša molaetša o itšego mogalathekeng wa gore ngwana o fihlile sekolong gomme a hwetša molaetša o fapanego ge ngwana a latetšwe ka metsotso ya ka godimo ga e 20.
Norway
Kereke ya Lutere ga e sa le bodumedi bja semmušo bja naga ya Norway. Ka lekga la pele, Palamente ya Norway e kgethile go fetoša molaotheo gomme ya aroganya Kereke le Mmušo.
Czech Republic
Ge go be go dirwa nyakišišo go bašomi ba naga ya Czech, peditharong ya bao ba ilego ba arabela ba ikwa ba gapeletšega go araba megala yeo e sepedišanago le mošomo, melaetša ya e-mail goba ya mogalathekeng gaešita le ge ba se mošomong. Ba ka godimo ga teetharong ba tšea go se arabe melaetša yeo gateetee e le go hloka mekgwa.
India
Go sa šetšwe koketšego ya mo e ka bago 50 lekgolong ya tšweletšo ya dijo nywageng ya ka godimo ga e 20 e fetilego le mekgobo ya ditone tše dimilione tše 71 ya reisi le korong, naga ya India e sa na le bothata bja go fepa batho ba yona. Ke feela mo e ka bago 40 lekgolong ya mekgobo ya mabele yeo e fihlelelago malapa a India. Bomenetša le tshenyo ke karolo ya bothata.